title: Rajamäen tehtaat

text: Pyridiinipulasta aiheutui eräs Suomen suurimmista yksittäisistä saastumistapauksista: koska denaturointiaineesta oli puutetta, useimmat hiivatehtaat joutuivat vähentämään tai lopettamaan spriin tuotannon ja laskemaan hiivavierteensä jätteenä pois. Vierre laskettiin vesistöihin, jotka se saastutti nopeasti. Esimerkiksi sittemmin kuivatusta Nurmijärvestä, johon laskevaan Kyläjokeen Rajamäen hiivavierre joutui, katosivat niin kalat kuin ravutkin ja järvi jos jokikin alkoivat vauhdilla rehevöityä umpeen.


title: Rajamäen tehtaat

text: Vaatimuksille vierteen puhdistamisesta muulla keinoin kuin alkoholia tuottamalla vastattiin, ettei se ole teknisesti ja taloudellisesti mahdollista. Tuotannon lopettaminenkaan ei tullut kysymykseen, sillä hiivaa tarvittiin, ja myös spriin tuotantoa tulisi olla liuotin- ja desinfiointitarpeisiin sekä esimerkiksi laivojen kompasseihin.


title: Rajamäen tehtaat

text: Denaturointiaineiden puute romahdutti spriin tuotannon ja varastot välttämättömiinkin tarpeisiin alkoivat ehtyä. Lopulta noin puolen vuoden viivytyksen jälkeen hiivavierteen poltto spriiksi sallittiin. Kun alkoholituotanto oli siis välttämätöntä, ryhtyivät kieltolain kannattajat vaatimaan yksityisten alkoholitehtaiden siirtämistä valtiolle


title: Rajamäen tehtaat

text: Valtio osti tehtaan 30. joulukuuta 1919. Hyvinkään Tehtaan Oy:n hiiva-, alkoholi- ja etikkatehtaat siirtyivät valtiolla 8 500 000 silloisen markan hinnasta. Matkun maatila satapäisine karjoineen kuului kauppaan; sotien jälkeen tilan sai käyttöönsä Työtehoseura, jolla se on edelleen; karjanpito loppui jo aiemmin.


title: Rajamäen tehtaat

text: Rajamäen tehtaiden uudeksi omistajaksi perustettiin Valtion Alkoholiliike ja tehtaiden uudeksi nimeksi annettiin "Valtion Alkoholitehdas Keskus". Laitos valmisti alkoholia yksinomaan lääkinnällisiin ja teknisiin tarkoituksiin, mutta tästä huolimatta tuotantoa jouduttiin kasvattamaan.


title: Rajamäen tehtaat

text: Tuotannolle tärkeä puhtaan spriin lähde oli puunjalostusteollisuuden tuottama sulfiittisprii, joka pystyttiin uudella Guillaume-puhdastislauskojeistolla puhdistamaan täydellisesti metanolista riittävän edullisella tavalla.


title: Rajamäen tehtaat

text: Entinen omistaja Hyvinkään Tehtaan Oy jatkoi liiketoimintaa vielä mm. Nopon tiilitehtaan ja Sorkin maatilan avulla. Jo lokakuussa 1921 päätettiin ajaa toiminta alas, mutta kiinteistöjä ei saatukaan myytyä kovin nopeasti. Odottaessa harjoitettiin tiiliteollisuutta ja maanviljelyä. Yhtiön viimeinen toimitusjohtaja konsuli Christian Saxlund onnistui lopulta realisoimaan kiinteän omaisuuden. Ilmoitus yhtiön purkamisesta annettiin Helsingin maistraatille 10. joulukuuta 1925.


title: Rajamäen tehtaat

text: Viisi viikkoa tämän jälkeen tehtaan perustaja tohtori Wilhelm Juslin kuoli. Omaiset ja entiset liikekumppanit järjestivät hänelle juhlavat hautajaiset, joiden puheissa erityisesti korostettiin vainajan suuria sosiaalisia ansioita.


title: Rajamäen tehtaat

text: Uuden omistajan aloitteesta tehtailla aloitettiin uusien tuoteryhmien, muun muassa kosmetiikanvalmistaminen. Tarkoitusta varten perustettiin uusi osasto, Teknokemian osasto eli lyhyesti Tekno. Uutta tuotantoa varten palkattiin Saksasta hajuvesimestari, neiti Elly Bucholtz.


title: Rajamäen tehtaat

text: Teknon menestys ei koskaan ollut oikein hyvä; tehtaiden kirjanpidon mukaan teknokemian tuotteista vain omaan jalustalliseen purkkiinsa pakattu kiinteä polttoalkoholi Termo oli menestystuote; erityisesti suojeluskuntalaiset ostivat sitä, koska tuote kelpasi sellaisenaan keittimeksi maastoharjoituksissa. Sen sijaan kosmetiikkatuotanto oli pääasiassa tappiollista.


title: Rajamäen tehtaat

text: Etikantuotanto kärsi eniten omistajanvaihdoksesta ja tuotteelle alkoi vuosikymmeninen alennuksen aika. Kustannussyistä Hyvinkään Tehtaan tyylikkäät etikkapullomallit ja etiketit hylättiin ja ainetta ryhdyttiin pakkaamaan sattumanvaraisesti hankittuihin pulloihin, joissa etiketitkin vaihtelivat. Etikalla ei vielä silloin ollut sellaista asemaa ruuanvalmistuksessa kuin nykyään. Se oli sivutuote, jota tuotettiin, koska sen valmistus oli halpaa.


title: Rajamäen tehtaat

text: Kun kieltolaki vuonna 1932 kumottiin perustettiin uutta tuotantoa hoitamaan valtioenemmistöinen Oy Alkoholiliike Ab. Uudeksi pääjohtajaksi nimitettiin vielä nuori insinööri, myöhemmin vuorineuvoksen arvonimen saanut Hubert Ingman.


title: Rajamäen tehtaat

text: Teknokemian tuotanto lopetettiin vuonna 1932, koska tilat ja väki tarvittiin uudelle juomatuotannolle. "Teknoksi" kutsutun osaston vain kymmenvuotias päärakennus muutettiin tilapäisesti pullottamoksi uuden ja tehokkaamman laitoksen rakentamista odotettaessa. Samalla lopetettiin myös hankala eetterituotanto, koska koko aineen valmistus päätettiin keskittää Vihtavuoreen Valtion Ruutitehtaalle, missä eetteriä tarvittiin määrättyjen räjähteiden valmistuksessa.


title: Rajamäen tehtaat

text:
Hiivanvalmistuksessa siirryttiin jo 1930-luvulla melassia raaka-aineenaan käyttävään "Zulauf"-menetelmään, joka miltei kaksinkertaisti tuotantomäärän. Koska menetelmä toisaalta vähensi syntyvän alkoholin määrää, alettiin alkoholia valmistaa omana prosessinaan. Vuonna 1936 valmistui voimalan luokse uusi perunapolttimo, jonka tuotto oli miljoona litraa puhdasta väkiviinaa vuodessa. Laitos suunniteltiin kaksivuorotyötä varten. Väkiviinan valmistusta varten "Golzern-Grimma" -yhtiö toimitti uuden ja entistä paljon tehokkaamman teräsvalmisteisen "Barbet" -kojeiston. Vanha samanmerkkinen kuparinen laitteisto jätettiin entiseen paikkaansa "patakoppiin". Sitä käytettiin loppu työaikansa vuoteen 1963 jäteviinojen, hiivaveden ja takavarikoidun alkoholin tislaamiseen. Iäkäs laitteisto toimi häiriöittä viimeiseen käyttöpäiväänsä asti.
Kun ensimmäiset lailliset viinat kaupoissa näyttivät häviävän kilpailun väkevänmakuiselle ja halvalle salakuljetuspirtulle, Rajamäen tehtaiden tuotantoinsinööri, DI Veikko Ollilainen – myöhemmin useiden tunnettujen tuotteiden, mm. "Hehkuviinin" ja Vineton kehittäjä – ryhtyi toimeen ja kehitti pirtun korvaajaksi "Karhuviinan". Se oli sulfiittispriipohjainen 40-prosenttinen viina, joka maustettiin kuminalla ja anisöljyllä niin että se maistui yhtä väkevältä kuin pirtu. Keino myös tepsi: parin vuoden kuluttua Karhuviinan julkistamisesta todettiin, että juoma oli tehtävänsä tehnyt ja se poistettiin valikoimasta. Tilalle tuli Pöytäviina. Viikkosanomat 18/1971


title: Rajamäen tehtaat

text: 1970-luvun alussa Karhuviinasta tehtiin laimennettu versio, mutta kokeilu loppui lyhyeen: uuden kuluttajapolven maku oli jo muuttunut. Hiivanvalmistuksessa ylhäältä avoimet teräslevystä tehdyt viljelysäiliöt korvattiin hiukan myöhemmin suuremmilla umpinaisilla ruostumattomasta teräksestä tehdyillä säiliöillä.


title: Rajamäen tehtaat

text: Suuri uudistus oli kun viinaa alettiin 1930-luvulla pakata kierrekapselilla varustettuihin pulloihin, joihin ilmestyi nopeasti teksti "Alko – Rajamäki". Kapselit ostettiin sotaan asti Englannista, mutta sotien jälkeen lisenssin osti ja kapseleita alkoi valmistaa G W Sohlberg Oy. GWS:n tehdasmuseossa ovat muistomerkkeinä kultainen sekä platinainen kapseli, 750 miljoonan ja miljardn Alkolle valmistetun kapselin kunniaksi.


title: Rajamäen tehtaat

text: 1960-luvulla koko alkoholitehdas rakennettiin alusta loppuun uudelleen, ja tuotannon tehokkuus parani oleellisesti.


title: Rajamäen tehtaat

text: Tohtori Juslinin ajan sosiaalinen henki eli ja voi hyvin: tehdasyhdyskunta kasvoi ja uusia työsuhdeasuntoja valmistui runsaasti. Vuonna 1938 tehdas rakennutti silloisen Nurmijärven kirkkoherran, rovasti Kosti Kankaisen aloitteesta rautatieaseman viereen arkkitehti Erkki Huttusen piirtämän luterilaisen kirkon. Rakennus edustaa omaleimaista funktionalismin leimaamaa uusklassista tyyliä ja on erittäin kiinnostava näyte kahtakin tyylisuuntaa noudattaneen arkkitehdin töistä. Kirkon vihki vuonna 1938 Tampereen piispa Aleksi Lehtonen, ja hänen poikansa, Helsingin piispa Samuel Lehtonen puolestaan vihki kirkon uudelleen vuonna 1988 vuoden kestäneen peruskorjauksen jälkeen.


title: Rajamäen tehtaat

text: Yhtiö maksoi papin palkan alkuaikoina, mutta kun virka vakinaistettiin, seurakunta maksoi puolet papin palkasta ja kanttori-urkurin palkan, kun taas suntion ja muun henkilökunnan palkkasi tehdas. Kirkko oli vuoteen 1985 saakka tehtaan hoidossa, kunnes se lopulta lahjoitettiin Nurmijärven seurakunnalle. Luovutusta ehdotettiin aiemminkin, mutta se kaatui isännöitsijä Ahti Suomalaisen vastustukseen.


title: Rajamäen tehtaat

text: Vuoden 1939 ylimääräiset sotaharjoitukset ja sittemmin talvisota veivät huomattavan osan Rajamäen tehtaiden työväestä. Lähes kaikki työntekijät sijoitettiin JR 12 -rykmenttiin, kuten muutkin nurmijärveläiset. Työntekijöiden vähyydestä johtuen esimerkiksi pullotuskoneita jäi useitakin seisomaan. Anniskelun rajoitukset tosin vähensivät kysyntää niin paljon, että toimitukset pystyttiin hoitamaan yhdellä pullotuskoneistolla, ainoalla joka pystyttiin pitämään käynnissä.


title: Rajamäen tehtaat

text: Armeija osti Alkolta talvisodan alussa suuren määrän tyhjiä puolen litran viinapulloja kierrekapseleineen ja kuljetuslaatikoineen, joista tehtiin polttopulloja. Pullojen täyttäminen käsin oli kuitenkin hidasta. Kun asiantila tuli Alkon keskusvaraston päällikön Matti Inkisen tietoon, hän ehdotti puolustusministeri Niukkaselle, että polttopulloja voitaisiin täyttää automaattisesti toimettomina seisovilla Rajamäen pullotuskoneilla. Tuotanto aloitettiinkin pikavauhtia byrokratiasta välittämättä. Pulloihin omasta takaa kehitetty paloneste, "Molotovin cocktail", koostui jätespriin, petrolin ja tervan seoksesta. Rajamäen tehtailla valmistettiin talvisodan aikana yhteensä yli 450 000 polttopulloa.


title: Rajamäen tehtaat

text: Talvisodan aikana kirkon korkea torni naamioitiin peittämällä se ja kirkon katto kauttaaltaan kuusennäreillä, koska pelättiin tornin olevan liian hyvä maamerkki pommittajille. Sotilasjohdosta tuli jopa ehdotus tornin kaatamisesta, minkä pääjohtaja Ingman ja paikallispuolustus kuitenkin torjuivat.


title: Rajamäen tehtaat

text: Kiireessä ensimmäisiin Rajamäellä täytettyihin polttopulloihin jäi yhtiön kapseli, joten Neuvostoliiton puna-armeijan ilmavoimat sai selville polttopullojen tuotantopaikan. Ilman polttopullotuotantoakin Rajamäen laitokset – Suomen ainoa puhdastislaamo ja maan suurin hiivatehdas – olisivat olleet tärkeä kohde, ja alueelle kohdistettiinkin useita pommituksia. Juuri ennen talvisotaa alueella olevalle mäelle rakennettiin ilmatorjuntatykeille kaksi teräsbetonirakenteista tykkitornia.


title: Rajamäen tehtaat

text: Tehtaiden alueelle putosi talvisodassa kaikkiaan 268 pommia, joista suurin osa meni ohi. Vaikka ikkunoita särkyi paljon, ei henkilötappioita tai tuotantopysähdyksiä tullut. Kolme Rajamäkeen tarkoitettua miinapommia putosi noin viiden kilometrin päähän Kiljavan parantolan alueelle: yksi pääportaikon katolle ja kaksi pihalle aivan leikkausosaston viereen pihalle. Vauriot jäivät kuitenkin pintapuolisiksi. Pommikuopat maisemoitiin sodan jälkeen muistomerkeiksi. Rajamäen tehdasmuseossa on alueelle pudonneen, suutariksi jääneen palopommin kuoret. Jatkosodan ajan Rajamäki sai olla pommituksilta rauhassa.


title: Rajamäen tehtaat

text: Talvisodassa Rajamäen tehtaalaisista kaatui kaikkiaan 31 henkeä Summassa ja Viipurinlahdella. Suurimman uhrinsa antaneiden muistoksi yhtiö hankki kirkon pihaan arkkitehti Huttusen suunnitteleman ja kuvanveistäjä Yrjö Liipolan mustasta graniitista veistämän sankaripatsaan. Samasta kivestä luotiin myös paikalle haudattujen muistolaatat. Muistomerkki paljastettiin kaatuneiden muistopäivänä toukokuussa 1951, ja paljastuspuheen piti Alkon pääjohtaja jääkärieversti Toivo Veistaro.


title: Rajamäen tehtaat

text: Sotien jälkeen tehtaaseen 1930-luvulla olennaisesti liittyneet Suojeluskunnan ja Lotta Svärd -järjestön paikallisosastot lakkautettiin. Sotakorvauksia maksettaessa Alko jäi yhtenä harvoista tuotantolaitoksista miltei kokonaan niiden ulkopuolelle, sillä suomalaista alkoholia ei kelpuutettu sotakorvaustavaran joukkoon. Ruokapulan johdosta esiintyi pulaa myös alkoholin raaka-aineista mäskistä, viljasta, perunoista ja melassista, mutta koska perunapolttimoon sopi myös ihmisravinnoksi kelpaamaton paleltunutkin peruna, asia ei lopultakaan ollut kovin hankala.


title: Rajamäen tehtaat

text: Etikkapulloiksi valittiin sileäsuiset litran pullot, joita viinatehdas ei enää käyttänyt. Vasta 1950-luvulla sotakorvauskauden jälkeen etikka sai oman kierrekapselilla varustetun puolen litran pullonsa asiallisine etiketteineen, ja 1970-luvun taitteessa muovi syrjäytti lasin pullon materiaalina, joidenkin mallien saadessa kansainvälisiäkin muotoilupalkintoja.


title: Rajamäen tehtaat

text: 1960-luvulla laitoksen 75-vuotisjuhlia valmisteltaessa alkuperäinen lähde poistettiin käytöstä veden huonontuneen laadun vuoksi. Siirryttiin käyttämään porakaivoja. Tarkoitusta varten ostettiin Solttilan tilat, joilla pohjavesien varjelemista silmällä pitäen siirryttiin karjattomaan maatalouteen. Suuremman tilan päärakennus muutettiin 1960-luvulla kokous- ja virkistystilaksi, jota luovutettiin auliisti koulujen, partiolaisten ja yleensäkin nuorisotoiminnan käyttöön. Solttilan lisäksi ostettiin useita muita tiloja, joilta lakkautettiin karjatalous pohjavesien suojaamiseksi.


title: Rajamäen tehtaat

text: Alueella ollut huoltoasema lakkautettiin viranomaispäätöksellä jo 1970-luvun alussa, kun huomattiin sen vaarantavan pohjavesiä. Huoltoaseman lakkautus herätti laajalti huomiota. Taiteilija Olavi Hurmerinta, nimimerkki "Eino-Olli", piirsi tapauksesta pilapiirroksen APU-lehteen: hän pilaili rankasti sitä, etteivät suomalaiset miehet yleensä välitä vesien saastumisesta – mutta ”kun huoltoasema uhkasi viinatehtaan vesiä Rajamäellä, niin johan ukot hermostuivat”


title: Rajamäen tehtaat

text: Rajamäen keskustassa olleet huoltoasemat saivat jatkaa, koska ne eivät olleet varsinaisella pohjavesialueella. Alkuperäinen lähde aseman lähellä maisemoitiin. Samalla entinen vanha tislaamo, ”Patakoppi”, muutettiin tehdasmuseoksi. Museo avattiin juhlien yhteydessä ja nykyisin se on auki elokuisin Rajamäki-päivänä.


title: Rajamäen tehtaat

text: Vuonna 1995 todettiin, että hiivanvalmistus Rajamäellä ei enää kannattanut, koska koneistot alkoivat olla täyden uusimisen tarpeessa. Tämän vuoksi valmistuslisenssi myytiin uudelle yhtiölle, Suomen Hiiva Oy:lle joka rakennutti uuden entistä paljon suuremman ja tehokkaamman tehtaan Lahteen. Uusi tehdas käynnistyi vuonna 1995, ja 107 vuotta kestänyt hiivanvalmistuksen aikakausi Rajamäellä päättyi. Rajamäen tehtaat erikoistuivat alkoholin ja etikan valmistukseen.


title: Rajamäen tehtaat

text: Hiivatehdas ja myöhäisempi tuotanto oli kasvattanut vireän tehdasyhdyskunnan Rajamäelle. Tuotannon vilkastuessa vilkastui myös Rajamäen taajama. Alkon sanottiin hallinneen koko Rajamäkeä ja yhtiön asema paikkakunnalla olikin merkittävä. Erityisesti 1960-luvulla Alkon silloinen pääjohtaja Karl August Fagerholmin aikana Alko avusti merkittävästi paikkakunnan kulttuuri- ja urheiluelämää rahoittamalla esimerkiksi urheiluhalli Rajakaaren, johon kuului myös ammattitason teatterinäyttämö. Kirkkoon yhtiö lahjoitti alttarifreskon, kastemaljan, madonnankuvan ja kirkkotekstiilejä.


title: Rajamäen tehtaat

text: Yhtiö tuki myös paikallista yhteiskoulua, sen välineistöä, kokoelmia ja retkiä. Koulun peruskiven muurasi itse pääjohtaja Fagerholm. Koulun toimiessa yksityisenä kouluna yhtiön edustaja istui vakituisesti koulun omistaneen kannatusyhdistyksen johtokunnassa. Tehtävää hoiti tehtaiden konttoripäällikkö: koulun alusta kevättalveen 1970 Toivo Marttinen ja hänen eläkkeelle jäätyään peruskouluaikaan asti hänen seuraajansa Juhani Laru.


title: Kubaani

text: Kubaani (CH) on synteettinen hiilivety ja kuuluu prismaaneihin. Kubaanimolekyyli on rakentunut kahdeksasta hiiliatomista, josta jokainen on muodostanut sidoksen kolmen muun hiiliatomin kanssa ja on syntynyt rakenne, joka on kuutio. Jokaiseen hiiliatomiin on lisäksi liittynyt yksi vetyatomi. Huoneen lämmössä kubaani on kidemäinen kiinteä aine. Ensimmäisen kerran kubaania syntetisoi Philip Eaton Chicagon yliopistossa vuonna 1964. Ennen synteesiä tutkivat uskoivat, että hiilestä rakentuvat kuutionmuotoiset molekyylit olivat ainoastaan teoriaa. Kubaanin pysyvyyttä epäiltiin myös, koska molekyylissä on hiilten välillä poikkeuksellisen suuret sidoskulmat. Molekyyli osoittautui kuitenkin melko stabiiliksi niin ilmassa kuin vedessäkin.


title: Kubaani

text: Kubaania ja sen johdannaisilla on monia tärkeitä ominaisuuksia. Koska hiilten välinen sidoskulma on suora, ovat sidokset hyvin jännittyneet ja sidosenergia on suuri. Tämä ominaisuus tekee niistä hyviä polttoaineita ja räjähteitä. Kubaanimolekyylin tiheys on suurempi kuin millään muulla hiilivedyllä johtuen kyvystään varastoida suuria energiamääriä. Tutkijat tutkivat kubaanin ja muiden samalla tavalla synteettisten kuutiomaisten molekyylien käyttöä lääketieteessä ja nanoteknologiasa.


title: Kubaani

text: Alkuperäisen vuonna 1964 Eatonin kollegoineen käyttämän synteesin lähtöaineena on 2-syklopentenoni.


title: Kubaani

text: Kun 2-syklopentenoni reagoi N-bromisukkinimidin kanssa tetrakloorimetaanin läsnä ollessa korvautuu yksi 2-syklopentenonin vetyatomeista bromiatomilla 1.2, kun bromausta jatketaan bromin pentaaniliuoksella ja dikloorimetaanin läsnä ollessa syntyy tribromisyklopentanonia 1.3. Kaksi yhdisteeseen liittynyttä bromia eliminoidaan vetybromidina dietyyliamiinin dietyylieetteriliuoksella. Reaktiotuotteena syntyy bromisyklopentadienonia 1.4.


title: Kubaani

text: Synteesin toisessa osassa spontaanisti tapahtuva Diels–Alder-reaktio 2.1 → 2.2 johtaa dimerisaatioon, joka on samanlainen kuin syklopentadienonin dimerisoituminen disyklopentadienoniksi. Synteesin seuraavaan vaiheeseen osallistuvat ne isomeerit, joissa bromiatomit ovat kauimpana toisistaan ja karbonyyliryhmästä. Tällä tavoin dipolien kaltaiset vuorovaikutukset saadaan minimoitua. Molemmat karbonyyliryhmät suojataan glykolin ja p-Tolueenisulfonihapon bentseeniliuoksella. Myöhemmin toisen karbonyyliryhmän suojaus puretaan selektiivisesti suolahapolla yhdisteeksi 2.3.


title: Kubaani

text: Synteesin seuraavassa vaiheessa yhdisteen kaksoissidokset muuntuvat yksinkertaisiksi sigmasidoksiksi valokemiallisessa sykloadditiossa 2.4. Toinen bromi ja ketoniryhmä muuntuu karboksyyliryhmäksi, joka on kiinnittynyt renkaaseen 2.5. Dekarboksylaatio asyylikloridin ja tionyylikloridin avulla johtaa orgaanisiin peroksideihin kuten tert-butyyliperesteriin 2.6 (syntyy myös tert-butyylihydroperoksidia sekä pyridiiniä) ja yhdisteeseen 2.7. Seuraavaksi asetaaliryhmä poistetaan, jolloin saadaan yhdistettä 2.8. Yhdiste 2.9 muunnetaan yhdisteeksi 2.10 samalla tavoin kuin yhdiste 2.5 muunnettiin yhdisteeksi 2.6. Dekarboksylaatio johtaa synteesin lopputuotteeseen kubaaniin (2.11).


title: Kubaani

text:
Kubaaniin liittyvät karboksyyliryhmät,joista esimerkiksi kubaani-1,4-dikarboksyylihappo, sekä useat muut funktionaaliset liittyvät kubaaniin muodostaen erittäin pysyviä yhdisteitä. Useimmat funktionaalisten ryhmien muutosreaktiot on onnistuttu suorittamaan kubaanipohjaisilla yhdisteillä. Myös hiileen liittyneet vedyt voidaan korvata esimerkiksi halogeeneilla, nitroryhmillä, syaonoryhmillä. Myös erilaisia metalleja kuten nikkeliä ja praseodyymiä sisältäviä yhdisteitä voidaan valmistaa. Monet yhdisteistä ovat käyttökelpoisia räjähdysaineina.
Ensimmäisen kerran 1,4-dinitrokubaania valmistettiin Chicagossa vuonna 1984. 1,4-dinitrokubaani on räjähdysaineena helppokäyttöistä, eikä ole yhtä herkkä tärähdyksille kuin TNT ja korkeissakin lämpötiloissa stabiilia (hajoaa 260 °C:ssa) .
Heptanitrokubaanissa kubaanin kahdeksasta vetyatomista seitsemän on korvautunut nitroryhmillä. Philip Eaton kollegoineen syntetisoi sen vuonna 1999. Heptanitrokubaania samoin kuin oktanitrokubaania ei ole vielä valmistettu tarpeeksi, jotta voitaisiin suorittaa kokeita sen stabiiliudesta ja räjähdysenergiasta.
Oktanitrokubaania Eaton syntetisoi ensimmäisen kerran myös vuonna 1999. Oktanitrokubaani on tärähdysherkkä ja 20–25 % voimakkaampi räjähdysaine kuin HMX.


title: Chinasat

text: Chinasat on kiinalaisen China Satellite Communication Corporationin (ChinaSatcom) operoima tietoliikennesatelliitti. Yhtiöllä on vuonna 2007 käytössään kymmenen satelliittia.


title: Chinasat

text: Zhongxing 6B (ZX 6B) eli Chinasat 6B laukaistiin heinäkuun alussa 2007 Kiinasta. Satelliitti on ranskalaisen Alcatel Alenia Space -yhtiön rakentama ja on nk. Spacebus-4000C2-satelliitti. Sen pääasiallinen tehtävä on televisio-ohjelmien välitys Kiinaan 38:lla C-kaistan lähettimellä. Se painaa 4600 kg ja tuottaa 8,7 W sähkötehoa. Sen paikka on 115,5 astetta itäistä pituutta GEO-radalla. Käyttöikä on 15 vuotta. Laukaisu tehtiin Pitkä Marssi 3B-kantoraketilla.


title: Chinasat

text: Chinasat 9 laukaistiin 9. kesäkuuta 2008. Sen on rakentanut ranskalainen Thales Alenia Space.


title: International Organisation of Journalists

text: International Organization of Journalists (IOJ) oli Neuvostoliiton ohjauksessa toiminut kansainvälinen toimittajapeitejärjestö, jonka johdossa oli neljätoista vuotta 1976–1990 Tampereen yliopiston tiedotusopin laitoksen johtaja, professori Kaarle Nordenstreng. Järjestön Euroopan-asioista vastaavana sihteerinä Prahassa toimi vuosina 1987–1991 Leena Paukku, joka sitä ennen oli Journalisti-lehden päätoimittaja.


text: Järjestö perustettiin 1946, ja alkujaan siihen kuului myös länsimaiden toimittajajärjestöjä, mutta ne alkoivat vähitellen erota siitä, ja 1952 perustettiin Kansainvälinen journalistiliitto (International Federation of Journalists, IFJ). Suomen sanomalehtimiesliitto erosi IOJ:stä 1949, mutta oli siinä niin sanottu liitännäisjäsen 1981–1991.


text: SKDL:n lehtiväen järjestö Yleinen lehtimiesliitto kuului IOJ:hin vuosikymmenet ainoana suomalaisjärjestönä.


text: IOJ ei puuttunut sosialistimaissa tapahtuneisiin toimittajien uhkailuihin ja pahoinpitelyihin eikä siihen, miten 2 000 toimittajaa erotettiin Prahan kevään seurauksena ja he joutuivat tehdastöihin tai muihin tehtäviin.


text: IOJ:n kaltaisten peitejärjestöjen verkostojen kautta Neuvostoliitto pyrki vaikuttamaan mielipiteisiin. Kansan Uutiset siteerasi APN:n väitettä, että HI-virus olisikin Yhdysvaltojen biologiseen sodankäyntiin kehittämä. Toinen levitetty väite oli, että yhdysvaltalaiset sairaalat ostaisivat sisäelimiä kehitysmaista.


title: G (elokuva)

text: G (myös G – som i gemenskap) on vuonna 1983 valmistunut Staffan Hildebrandin ohjaama ruotsalainen elokuva.


title: G (elokuva)

text: Elokuva käsittelee kolmea nuorta poikaa Kim, Robban ja Alexander, jotka ovat juuri lopettaneet koulun. Näillä kolmella pojalla on kaikilla erilaisia ongelmia, joiden kanssa he elokuvan edetessä taistelevat. Kim on rakastunut Miaan, mutta ei ole uskaltanut avautua hänelle. Robban joutuu helposti päihteiden kanssa ongelmiin. Hänen äitinsä ei tiedä huumeista mitään, mutta heillä on jatkuvasti riitaa Robbanin myöhäisistä yötapaamisista ja epäilyttävistä kavereista. Alexander on laulajana eräässä yhtyeessä.


title: G (elokuva)

text: Elokuvan soundtrackillä on kappaleita muun muassa artisteilta Eva Dahlgren, Nasa ja Barn, jolla on keskeinen rooli elokuvassa.


title: Diskurssianalyysi

text: Diskurssianalyysi (myös diskurssitutkimus) tarkoittaa analyysiä, joka kohdistuu kirjoitettuun, puhuttuun tai merkein viestittyyn kielen käyttöön tai muuhun merkittävään semioottiseen tapahtumaan. Näitä kutsutaan vaihtelevasti määritellen nimityksellä diskurssi. Olennainen ero diskurssianalyysin ja lingvistiikan välillä on, että diskurssianalyysi pyrkii tuomaan esiin diskurssin tuottajan (kielenkäyttäjän) sosiaalipsykologisia ominaisuuksia sen sijaan että keskittyisi esimerkiksi luonnollisten kielten rakenteiden ongelmien tutkimiseen. Diskurssianalyysin taustateorioihin kuuluu sosiaalisen konstruktionismin käsitys, että ihmisten tavat hahmottaa todellisuutta ovat sosiaalisesti rakentuneita.


title: Diskurssianalyysi

text: Diskurssianalyysi muodostaa monitahoisen kokonaisuuden, jonka keskeinen ilmiö, kielenkäyttö, jäsentyy merkitysten, kommunikativiisuuden ja kulttuurisuuden ulottuvuuksille. Kulttuuriset merkitykset rakentuvat sosiaalisessa todellisuudessa, jota ilmentää ihmisten keskinäinen kommunikatiivinen ja symbolinen toiminta, kuten keskustelut, puheet ja kirjoitukset.


title: Diskurssianalyysi

text:
Diskurssianalyysista erottuu erilaisia painotuksia tai koulukuntia:
Muun muassa Teun A. van Dijk on kehittänyt kriittisen diskurssianalyysin (CDA) teoriaa. Hänen mukaansa CDA keskittyy diskurssin rooliin valta-aseman (uudelleen)tuottamisessa ja haastamisessa. Valta-asemalla tarkoitetaan tässä eliittien, instituutioiden tai ryhmien harjoittamaa sosiaalisen vallan käyttöä, josta seuraa sosiaalista eriarvoisuutta. Tämä eriarvoisuus voi ilmetä muun muassa poliittisena, kulttuurisena, etnisenä tai sukupuolten välisenä epätasa-arvona.


title: Diskurssianalyysi

text: Van Dijkin mukaan eriarvoisuutta voidaan tuottaa monilla eri tavoilla, kuten valta-aseman avoimella tukemisella, legitimaatiolla, kieltämisellä, lieventämisellä ja salaamisella. CDA tutkii, millä rakenteilla, strategioilla tai muilla tekstin, puheen tai muun viestinnän tapahtumilla on merkitystä näissä valta-aseman uudelleentuottamisen muodoissa.


title: Diskurssianalyysi

text: CDA ei pyri muiden diskurssianalyysin lähestymistapojen tavoin edistämään tietyn alan, paradigman, koulukunnan tai diskurssiteorian rakentumista. Sen sijaan CDA:ssa ollaan ensisijaisesti kiinnostuneita tietyistä yhteiskunnallisista kysymyksistä. Van Dijkin mukaan CDA:han luettavat teoriat, kuvaukset, metodit ja empiirinen työ on valittu tai laadittu siten, että ne edistävät sosiaalipoliittisten tavoitteiden toteutumista. Koska vakavat yhteiskunnalliset ongelmat ovat luonteeltaan kompleksisia, tämä yleensä edellyttää monitieteistä lähestymistapaa, missä erottelu teorian, kuvauksen ja sovelluksen välillä menettää merkitystään.


title: Diskurssianalyysi

text: Keskittyminen yhteiskunnallisten ongelmien, kuten valta-aseman ja eriarvoisuuden perusteelliseen ymmärtämiseen ei kuitenkaan tarkoita, että teoreettinen tarkastelu hylättäisiin. Päinvastoin, ilman kompleksisia ja kehittyneitä teorioita perusteellinen ymmärrys ei ole mahdollista. Tälle teoreettiselle pyrkimykselle on olennaista analysoida valta-aseman ja diskurssin kompleksisia suhteita.


title: Diskurssianalyysi

text: CDA:ta on myös kritisoitu. Muun muassa Peter E. Jones on väittänyt, ettei tavallisten viestintää koskevien kysymysten ja kyseenalaistuksen perusteella voi rakentaa menetelmää politiikan ja ideologian kritiikkiin. Jonesin mukaan CDA pyrkii antamaan kuvan, että tekstin ideologista suuntautumista voidaan analysoida irrallaan sen poliittisesta tulkinnasta, ikään kuin pelkät semanttiset tai kieliopilliset ominaisuudet heijastaisivat tekstin ideologista suuntautuneisuutta. Näin ollen CDA on vain tietynlaisten tulkinnallisten preferenssien pukemista näennäisen objektiivisuuden kaapuun. Näitä preferenssejä ohjaavat muun muassa tietyt oletukset ja näkemykset politiikasta, ideologiasta ja diskurssin roolista ja tehtävistä yhteiskunnassa.


title: Cold Creek Manor

text: Cold Creek Manor, televisioesityksessä käytetty myös nimeä Cold Creek Manor – menneisyyden salaisuus, on vuonna 2003 ensi-iltansa saanut kauhutrilleri. Elokuvan ohjasi Mike Figgis ja pääosissa olivat Dennis Quaid ja Sharon Stone.


title: Cold Creek Manor

text: Elokuva kertoo Tilsonin perheestä, joka muuttaa kauniille ja suurelle maatilalle New Yorkista. Alku näyttää lupaavalta ja kaikki näyttävät viihtyvän uudessa asuinpaikassa. Pian paikalle tupsahtaa Dale, talon entinen asukas. Perheen isä Cooper palkkaa hänet kunnostusapuun ja Dale viettää aikaa talossa. Perheen äiti Leah tuntuu tuntevan Dalen jollain tavalla. Asia vaivaa Cooperia, joka alkaa jo epäillä Dalen menneisyyttä.


title: Panic Room

text: Panic Room on vuonna 2002 ensi-iltansa saanut jännityselokuva. Elokuvan ohjasi David Fincher, ja sen pääosissa ovat Jodie Foster, Kristen Stewart ja Forest Whitaker.


title: Panic Room

text: Elokuva kertoo Meg Altmanista joka muuttaa tyttärensä Sarahin kanssa suureen taloon Manhattanilla. Suuressa talossa kumpaakin kiinnostaa erityisesti turvahuone () joka on talon parhaiten suojattu huone. Heti ensimmäisenä yönä taloon murtaudutaan ja Meg ja Sarah pakenevat turvahuoneeseen. Rikolliset ovat edellisen omistajan rahojen perässä, jotka on piilotettu jonnekin taloon. Rikollisilla ei ole aikomustakaan lähteä talosta, ja he yrittävät päästä turvahuoneeseen. Kaiken lisäksi kaikki puhelinlinjat on katkaistu, matkapuhelin väärässä huoneessa, Sarahilla on diabetes, eikä huoneessa ole hiilihydraattipitoista syötävää. Sarahin verensokeri laskee liian alas ja hänelle tulee hypoglykemia. Hän tarvitsee glucagonpistoksen selvitäkseen.


title: Toronto Sun

text: Toronto Sun on Kanadan Torontossa julkaistava englanninkielinen päivittäinen sanomalehti. Sanomalehteä julkaistaan tabloid-muodossa. Lehden ensimmäinen numero ilmestyi 1. marraskuuta vuonna 1971.


title: Toronto Sun

text: Toronto Sunia pidetään vuonna 1971 lakkautetun Toronto Telegram -sanomalehden seuraajana. Lehden omistaa Postmedia-yhtiö, joka osti Toronto Sunin ja muut Sun Median englanninkieliset julkaisut Québecorilta keväällä 2015.


title: Toronto Sun

text: Lehti on tunnettu konservatiivispopulistisesta linjastaan ja päivittäisestä Sunshine Girlistä. Vuonna 2016 sen päivittäinen levikki oli noin 119 000 kappaletta, ja vuonna 2015 viikkolevikki oli noin 849 000.


title: La Presse

text: La Presse on Kanadan Montréalissa julkaistava ranskankielinen päivittäinen sanomalehti. Broadsheet-koossa julkaistava sanomalehti perustettiin vuonna 1884. La Presse -sanomalehden omistaa Power Corporation of Canada -konserni tytäryhtiönsä Gesca Limitéen välityksellä.


title: La Presse

text: Lehteä luonehditaan liberaaliksi ja hieman vasemmistolaiseksi. Se on kannattanut esimerkiksi samaa sukupuolta olevien avioliitto-oikeutta, Irakia vastaan käydyn sodan protesteja ja Kanadassa järjestettyä opiskelijamielenosoitusta. Lehden ulkoasu, formaatti ja kirjoittajakunta on uudistunut päätoimittaja Guy Crevierin (2001-) aikana, mikä on lisäänyt levikkiä ja etenkin nuorempien lukijoiden määrää.


title: La Presse

text: Levikiltään La Presse on noussut Kanadan suurimmaksi ranskankieliseksi sanomalehdeksi ohi toisen laajalevikkeisen ranskankielisen sanomalehden, tyyliltään sensaatiohakuisemman Le Journal de Montréalin kanssa. Vuonna 2015 La Pressen viikkolevikki oli noin 1,74 miljoonaa kappaletta.


title: Tauno Kaukonen

text: Tauno Kalevi Kaukonen (11. elokuuta 1929 Tampere – 8. elokuuta 1983 Tampere) oli suomalainen kirjailija. Hänen pääteoksensa ovat romaanit "Klaani", "Ken surmais suuren linnun" ja "Veräjättömän tarina". "Klaanin" tarina on tunnettu myös Mika Kaurismäen elokuvana sekä Anssi Tikanmäen elokuvasävelmänä.


title: Tauno Kaukonen

text: Kaukosen lapsuusajalle oli kuvaavaa paikkakunnalta toiselle muutto. Kaukoselle tutuiksi tulivat niin Viipuri kuin Jyväskyläkin. Nuoruutensa Kaukonen vietti pääosin Tampereella, johon hän vakiintui lopullisesti 1952. Ennen kirjailijan uraansa Kaukonen toimi mm. maanviljelijänä, maalarina ja rakennusmiehenä. Useita vuosia hiottu ja moneen kertaan uudelleen kirjoitettu esikoinen, tiiliskiviromaani Klaani julkaistiin 1963. Kaikki kolme Kaukosen teosta ovat keskenään hyvin erityyppisiä aihealueeltaan, ympäristöltään ja kirjoitustyyliltään. Romaanista Klaani muodostui kuitenkin kirjailijan pääteos.


title: Tauno Kaukonen

text: Kirja sai yksinomaan kiittäviä ja ylistäviä arvosteluja ja nousi julkaistujen kirjakauppaindeksien mukaan jopa 1964 vuonna myydyimpien kirjojen kakkossijalle.. Jo 1960-luvulla elokuvaohjaaja Aito Mäkinen teki elokuvasopimuksen Tauno Kaukosen kanssa Klaanin filmatisoinnista. Elokuvaa ei kuitenkaan koskaan tehty näyttelijälakon takia. Vuonna 1983 Mika Kaurismäki teki Klaanista oman elokuvaversionsa. Elokuvan ensi-ilta oli kuitenkin vasta 1984. Tauno Kaukonen ei ehtinyt itse nähdä kyseistä elokuvaa, sillä hän kuoli 1983. Klaanista on otettu uusintapainos LIKEn kustantamana 2006 ja vuonna 2013 CrimeTime kustansi Klaanin e-kirjana.


title: Tauno Kaukonen

text: Tauno Kaukonen oli näkyvä jäsen Pirkkalaiskirjailijoiden yhdistyksessä. Hän veti Tampereella lukuisia kynäilypiirejä. Tauno Kaukosen tuotantoon kuuluu myös näytelmiä, kuunnelmia sekä novelleja.


title: Fysiikan lait

text: Fysiikan lait tai luonnonlait ovat luonnossa vallitsevasta säännönmukaisuudesta käytetty nimitys. Tieteelliset lait ovat tieteen vallitsevia hypoteeseja siitä, mitä luonnonlait ovat. Ne tieteelliset lait, jotka ovat tosia, ovat luonnonlakeja.


title: Fysiikan lait

text: Eräitä fysiikan tunnetuimmista laeista ovat Isaac Newtonin lait, jotka ovat nykyisin osa klassista mekaniikkaa, sekä termodynamiikan neljä peruslakia.


title: Fysiikan lait

text: Luonnonlait ovat luonteeltaan erilaisia kuin lait oikeudenkäytössä tai uskonnoissa, koska ne eivät määrää, miten asioiden tulisi olla, vaan ainoastaan kuvaavat, miten ne ovat. Luonnonlakeja ei tule sekoittaa ajatukseen luonnollisesta laista, joka on etiikan alan käsite.


title: Fysiikan lait

text: Fysiikan lakien yleisiksi ominaisuuksiksi on ehdotettu muun muassa seuraavia (Richard Feynman, "Fysiikan lain luonne"):Fysiikan lakeihin kuuluvat muun muassa:


title: Luonnon lait

text: Luonnon lait ("Forces of Nature") on Bronwen Hughesin ohjaama romanttinen komediaelokuva vuodelta 1999. Pääosissa näyttelevät Sandra Bullock ja Ben Affleck. Tarina kertoo newyorkilaismiehestä, jonka lento morsiamensa luo Georgiaan tyssää äkkirysäyksellä, mutta yllättävistä käänteistä huolimatta hän pyrkii perille hinnalla millä hyvänsä.


title: Dorothy Round Little

text: Dorothy Edith Round Little (13. heinäkuuta 1908 Dudley, Worcestershire – 12. marraskuuta 1982 Kidderminster) oli brittiläinen naistennispelaaja.


title: Dorothy Round Little

text: Helen Wills Moodyn kilpailijana tunnettu Little voitti kaksinpelin Wimbledonissa 1934 ja 1937, kun Moody ei osallistunut. Hän voitti mestaruuden myös 1935 Australian mestaruuskisoissa, joissa Moody ei koskaan pelannut.


title: Vihdin lukio

text: Vihdin lukio syntyi, kun kaksi Vihdissä sijainnutta lukiota, Nummelan lukio ja Vihdin yhteiskoulun lukio, yhdistyivät vuonna 2007. Lukio sijaitsee Nummelassa (Nummelanharjulla) entisen Nummelan lukion tiloissa ja sen yhteyteen rakennetussa lisärakennuksessa. Nykyisin lukiossa opiskelee noin 500 opiskelijaa ja se on mitoitettu noin 650:lle opiskelijalle. Opettajia on reilu 30.


title: Vihdin lukio

text: Vihdin lukio on yleissivistävä lukio, kuten edeltäjänsäkin, eli siellä ei painoteta mitään erityistä oppiainetta.


title: Massakulttuuri

text: Massakulttuuri on 1900-luvun populaarikulttuurin kansalle teollisesti tuotettua viihdettä. Tällaisiksi mielletään esimerkiksi 1900-luvun alkupuolella yleistynyt elokuva, radion tarjoamat viihdemahdollisuudet sekä erilaiset menot ja huvit, kuten huvipuistot, rantalomat tai kansanteatterit.


title: Massakulttuuri

text: Massakulttuuri syntyi populaarikulttuurin pohjalle 1900-luvun alkuvuosikymmenillä. Se sai alkunsa teollistumisen voimakkaan kasvun seurauksena, kun maaseudulta kaupunkeihin muuttaneiden tehdastyöläisten palkkataso nousi ja työpäivä lyheni. Tehdastyön säännöllisyyden vuoksi kansalle jäi enemmän vapaa-aikaa ja varakkuutta, jonka saattoi panostaa lomailuun. Tavallisen kansan viihdyttämisestä alkoi kehkeytyä suurin talousala ikinä. Palvelujen ja hyödykkeiden tarjonta suuremmille massoille aikaansai kasvua teollisella sektorilla, jolloin työläisten varallisuus kasvoi entisestään ja syntyi kehä.


title: Massakulttuuri

text: Myöhemmillä 1900-luvun vuosikymmenillä massakulttuurille tunnusomaiseksi tuli etenkin matkailu ja turismi. 50-luvulla suosittuja olivat etenkin ryhmämatkat, joiden uranuurtajana toimi Thomas Cookin matkatoimisto. Ryhmämatkailu alensi matkakustannuksia ja toi nopean ja helpon lentomatkailun lähelle kansaa. Suomessa Kalevi Keihäsen Keihäsmatkat lennätti vuodesta 1965 suomalaismatkailijoita ulkomaille.


title: Carlos Queiroz

text: Carlos Queiroz (FON: ['kaɾluʃ kɐi'ɾɔʃ]), (s. 1. maaliskuuta 1953 Nampula, Mosambik) on portugalilainen jalkapallovalmentaja. Huhtikuusta 2011 lähtien hän on toiminut Iranin maajoukkueen päävalmentaja.


title: Carlos Queiroz

text: Queiroz on voittanut lukuisia palkintoja valmentaessaan nuorten ikäluokkia. Hän on toiminut muun muassa Etelä-Afrikan ja Portugalin maajoukkueen sekä Real Madridin päävalmentajana.


title: Carlos Queiroz

text: Mosambikissa Portugalin siirtomaavaltiossa syntynyt Queiroz muutti Portugaliin maan itsenäistymisen jälkeen vuonna 1975. Portugalissa hän sai mainetta työstään nuorten valmentajana. Hän johdatti Portugalin alle 20-vuotiaiden maajoukkueen kahteen nuorten maailmanmestaruuteen vuosina 1989 ja 1991. Queiroz oli luomassa "kultaista sukupolvea" Portugalin jalkapalloiluun ja joukkueeseen kuului muun muassa Luís Figo, Rui Costa, Fernando Couto, João Vieira Pinto ja Jorge Costa.


title: Carlos Queiroz

text: Vuonna 1984 Queiroz toimi Grupo Desportivo Estoril Praian apulaisvalmentajana. Menestyksekkäästi Portugalin nuoria valmentanut Queiroz valittiin Portugalin maajoukkueen valmentajaksi vuonna 1990. 31 ottelusta 14 voittoa ottanut portugalilainen valmensi viimeisen ottelunsa maajoukkueessa vuonna 1993 ja meni SuperLiga:ssa pelaavaan Sportingiin seuraavana vuonna. Sen jälkeen hän valmensi NY/NJ MetroStarsia Yhdysvalloissa ja Nagoya Grampus Eightia Japanissa. Ennen kuin Queiroz ryhtyi Etelä-Afrikan valmentajaksi vuonna 1999 hän toimi Arabiemiirikuntien maajoukkueen valmentajana vuoden ajan.


title: Carlos Queiroz

text: Manchester Unitediin Queiroz siirtyi ensimmäisen kerran vuonna 2002. Steve McClarenin tilalle tullut portugalilainen toimi Alex Fergusonin apulaisena, kun ManU juhli kauden 2002–2003 päätteeksi Valioliiga-mestaruutta.


title: Carlos Queiroz

text: Queirozin työ Manchesterissa teki vaikutuksen Real Madridin johtoportaaseen ja hankki hänet korvaamaan Vicente Del Bosqueta kesällä 2003. Se oli Queirozille täydellinen tilaisuus valmentaa maailman kirkkaimpia tähtiä, kuten Zinedine Zidanea, Ronaldoa ja Luís Figoa. Viikko Queirozin hankinnan jälkeen Manchester Unitedissa pelannut David Beckham siirtyi Madridiin.


title: Carlos Queiroz

text: Kausi 2003–2004 lähti Real Madridin osalta hitaasti liikkeelle. Kauden päätteeksi Real Madridin tähdet jäivät Valencian voittamassa liigassa vasta neljänneksi. Kun Espanjan Cupista ja mestarien liigastakaan ei tullut menestystä, sai Queiroz 10 kuukauden pestin jälkeen potkut.


title: Carlos Queiroz

text: Queiroz palasi 1. heinäkuuta 2004 Old Traffordille, jossa hän toimi Alex Fergusonin apulaisvalmentajana. Queiroz oli Fergusonin neljäs apulaisvalmentaja, hänen noin 20 vuotta kestäneellä urallaan Unitedissa.


title: Carlos Queiroz

text: 2008 Euroopan-mestaruuskilpailuiden jälkeen hän siirtyi luotsaamaan Portugalin jalkapallomaajoukkuetta. Queirozin johdolla Portugali selvisi niukasti MM-lopputurnaukseen 2010 pudotettuaan jatkokarsinnassa Bosnia ja Hertsegovinan yhteismaalein 2–0. Lopputurnauksessa Portugali eteni lohkostaan jatkoon pelattuaan tasan Norsunluurannikon ja Brasilian sekä voitettuaan Pohjois-Korean. Tie katkesi kuitenkin neljännesvälierätappioon Espanjalle.


title: Carlos Queiroz

text: Elokuussa 2010 Portugalin jalkapalloliitto antoi Queirozille kuukauden toimitsijakiellon ja 1 000 euron sakot hänen käyttäydyttyään aggressiivisesti dopingtestaajia kohtaan Portugalin harjoituskeskuksessa MM-kisojen alla. Myöhemmin hän sai kuuden kuukauden toimitsijakiellon Portugalin antidopinginstituutilta. Vuoden 2012 EM-kisojen karsinnat alkoivat Portugalin osalta tasapelillä Kyprosta ja tappiolla Norjaa, minkä jälkeen Queiroz sai potkut tehtävästään 9. syyskuuta 2010.


title: Carlos Queiroz

text: 24. syyskuuta urheilun kansainvälinen vetoomustuomioistuin CAS ilmoitti, että Queiroz on vapaa työskentelemään Portugalin antidopingtoimikunnan langettamasta toimitsijakiellosta huolimatta siihen saakka, kunnes CAS käsittelee Queirozin tapauksen. CAS:n käsittely tapahtuu todennäköisesti marraskuun puolivälissä.


title: Carlos Queiroz

text: Helmikuussa 2011 uutisoitiin Queirozin olevan vahvasti ehdolla Iranin maajoukkueen päävalmentajaksi. CAS:n vapautettua Queirozin toimitsijakiellosta hänestä tuli huhtikuussa 2011 Iranin uusi päävalmentaja. Tavoitteena on johdattaa joukkue MM-kisoihin 2014. Queiroz myös onnistui tavoitteessaan ja Iran pääsi mukaan MM-lopputurnaukseen. Joukkue pelasi alkulohkossaan 0–0 tasapelin Nigerian kanssa ja hävisi Argentiinalle 1–0. Viimeisessä ottelussa se taisteli jatkopaikasta Bosnia ja Hertsegovinaa vastaan, mutta 3–1 tappio päätti joukkueen kisat. Kisojen jälkeen Queiroz teki maan jalkapalloliiton kanssa nelivuotisen jatkosopimuksen.


title: Carlos Queiroz

text: Aasian mestaruuskisoissa 2015 Queiroz piiskasi Iranin pudotuspeleihin lohkovoittajana. Tie nousi yllättäen pystyyn jo puolivälierissä, kun Irak voitti rangaistuspotkukilpailuun venyneen kuuman ottelun. Maaliskuussa 2015 Queiroz kertoi jättävänsä tehtävänsä. Hän kuitenkin pyörsi päätöksensä ja ilmoitti huhtikuussa jatkavansa Iranin valmentajana. Iran voitti oman karsintalohkonsa ja eteni Aasian karsintojen viimeiselle, kolmannelle kierrokselle.


title: Lentolaivue 28

text: Lentolaivue 28 oli Suomen ilmavoimien toisen maailmansodan aikainen hävittäjälentolaivue. Lentorykmentti 2:een kuulunut laivue perustettiin 8. joulukuuta 1939, ja se osallistui sotatoimiin talvi-, jatko- ja Lapin sodissa. Laivue lakkautettiin Pariisin rauhansopimuksen sotilaallisten rajoitusten seurauksena 15. syyskuuta 1948.


title: Lentolaivue 28

text: Talvisodan alettua Ranska lahjoitti Suomelle 50 Morane-Saulnier M.S. 406 -hävittäjälentokonetta, joista kuitenkin vain 30 tuli Suomeen. Saapuvia koneita varten perustettiin Lentorykmentti 2:een kolmas laivue, Lentolaivue 28. Laivueen komentajaksi määrättiin majuri Niilo Jusu. Kaluston saavuttua helmikuussa 1940, kolme lentuetta käsittävän laivueen tukikohdaksi tuli Säkylän lentokenttä, myöhemmin laivueesta irrotettuja pienempiä lento-osastoja siirtyi myös Turkuun, Uttiin ja Hollolan Pyhäniemeen.


title: Lentolaivue 28

text: Laivue osallistui talvisodan ilmasotatoimiin 288:lla sotalennolla, joista torjuntalentoja oli 260, tiedustelulentoja 8 ja maataistelulentoja 20. Moranet joutuivat ilmataisteluun 22 päivän aikana 28 kertaa, saavuttaen 14 ilmavoittoa ja menettäen yhden koneen ilmatorjunnan alasampumana. Talvisodan viimeiset taistelut laivueen osalta suoritti Osasto Siren 11. maaliskuuta 1940.


title: Lentolaivue 28

text: Välirauhan aikana laivue siirtyi Naarajärvelle, jossa se oli ryhmittyneenä jatkosodan alkaessa 25. kesäkuuta 1941, komentajanaan kapteeni Sven-Erik Sirén. 4. heinäkuuta 1941 laivue siirtyi Joroisiin, lähemmäs tulevaa sotatoimialuetta, päätehtävänään Karjalan armeijan etenemisen suojaus. Kenttäarmeijan etenemisen myötä laivue siirtyi 18. elokuuta Karkunrantaan ja edelleen 19. lokakuuta Viitanaan, josta muodostui laivueen tukikohta lähes vuoden ajaksi. Laivue käytti lisäksi työkenttänään Äänislinnan lentokenttää. Laivueen 2. lentue lakkautettiin väliaikaisesti kalustomenetyksien takia 26. heinäkuuta 1942 alkaen. 3. elokuuta 1942 laivue siirtyi Hirvakseen. Laivueen komentaja vaihtui 24. elokuuta 1942, kun komentajaksi määrättiin majuri Auvo Maunula. 2. lentue jatkoi toimintaansa lokakuussa 1942, Ranskasta hankittujen lisäkoneiden saavuttua peruskorjauksen jälkeen laivueeseen. 14. helmikuuta 1944 laivueen nimeä täsmennettiin lisäämällä nimeen laivueen tehtävää kuvaava etuliite, jolloin nimeksi tuli Hävittäjälentolaivue 28 (HLeLv 28). 17. toukokuuta 1944 laivueen komentaja majuri Maunula sai surmansa ilmataisteluharjoituksessa, uudeksi komentajaksi määrättiin 1. kesäkuuta alkaen majuri Per-Erik Sovelius.


title: Lentolaivue 28

text: Laivue toimi edelleen Hirvakseen tukeutuen, kunnes se Kannaksen suurhyökkäyksen alettua vetäytyi rintaman siirtymisen takia 17. kesäkuuta alkaen Värtsilään. 10. heinäkuuta laivueen 2. ja 3. lentueesta muodostettiin majuri Soveliuksen komentama Osasto Sovelius, joka alistettiin Lentorykmentti 3:lle. Osaston tukikohdaksi tuli Lappeenranta, kalustona oli kymmenen Morane-konetta. 1. heinäkuuta laivue vastaanotti ensimmäisen Messerschmitt Bf 109 -hävittäjän. MT-koneita saatiin heinäkuun aikana lisää 2. ja 3. lentueen kalustoksi, jolloin lentueiden Morane-kalusto luovutettiin 1. lentueelle. Hävittäjälentolaivue 28 saavutti 9. elokuuta 1944 viimeisen ilmavoittonsa, joka jäi myös viimeiseksi todistetuksi Suomen ilmavoimien jatkosodassa saavuttamaksi ilmavoitoksi. Laivue saavutti jatkosodassa 121 ilmavoittoa, menettäen sotatoimissa 27 Morane-konetta sekä 17 lentävään henkilökuntaan kuuluvaa kaatuneena.


title: Lentolaivue 28

text: Aselevon solmimisen jälkeen Lapin sodassa laivue siirtyi 9. syyskuuta 1944 alkaen Onttolaan, josta edelleen 2. lokakuuta Vaalaan, tehtävänään Tornion maihinnousua seuranneen hyökkäyksen tukeminen. 13. lokakuuta laivue lensi viimeisen sotalentonsa, jonka jälkeen se siirtyi hyökkäyksen edetessä Kemiin 15. lokakuuta, josta edelleen Rissalaan 27. marraskuuta. 4. joulukuuta 1944, Ilmavoimien siirtyessä rauhanajan vahvuuteen, laivueen uudeksi nimeksi tuli Hävittäjälentolaivue 21.


title: Lentolaivue 28

text: Vuosina 1945–48 laivue toimi Rissalassa kouluttavana yksikkönä. Kalustona laivueella oli Morane-koneista muunnetut, venäläisellä Klimov-moottorilla varustetut MS-koneet. Pariisin rauhansopimuksen salliessa Suomen ilmavoimille vain 60 hävittäjäkonetta, vanhentuneet Moranet poistettiin käytöstä ja laivue lakkautettiin 15. syyskuuta 1948.


title: Uusiutuva energia Kiinassa

text: Uusiutuvaa energiaa Kiinassa on 52 GW 2006. (42 GW 2005), ilman suurta vesivoimaa.


title: Uusiutuva energia Kiinassa

text: Se jakautui vuonna 2006 seuraavasti: tuulivoima 2,6 GW, biomassavoima 2 GW ja pieni vesivoima 47 GW. Kiinassa luokitellaan pieneksi vesivoimaksi alle 50 MW voimalat, Brasiliassa alle 30 MW voimalat ja muualla alle 10 MW voimalat.


title: Uusiutuva energia Kiinassa

text: Kiinan sähkönkulutukseksi on arvioitu 1000 GW (2020). Kiinan energiankulutus kasvoi 50 % 2000–2004, mikä teki Kiinasta maailman toiseksi suurimman energiankäyttäjän ja kolmanneksi suurimman öljyntuojan. BKT nousee 8,5 % vuosittain. Kiinalla on kolme kriittistä haastetta: hiiliriippuvuus, öljyvarojen puute ja vakavat ympäristöongelmat. Kiinassa on myös geotermisen energian ja merivoimapotentiaalia (marine power).


title: Uusiutuva energia Kiinassa

text: Tavoite on 60 GW (2010) ja 121 GW (2020). 60 GW vastaa noin 10 % Kiinan sähkökapasiteetista. Vuonna 2020 Kiinan uusiutuvan energian määräksi ennustetaan 20 000 PJ/vuodessa ja 17 % kokonaisenergiasta.


title: Uusiutuva energia Kiinassa

text: Uusiutuvan energian laki (Renewable Energy Law, feed-in-law) tuli voimaan 1.1.2006. Kiina on luonut useita instituutioita tavoitteiden toteuttamiseksi. Syyskuussa 2007 laaditun Kiinan uusiutuvan energian kehityssuunnitelman tavoite on 15 % uusiutuvaa energiaa primaarienergiasta (2020), ja sektorikohtaisesti 300 GW vesivoimaa, 30 GW tuulivoimaa, 30 GW biomassaa ja 1,8 GW aurinkokennoja (PV). Tavoite tarkoittaa uusiutuvan energian kapasiteetin kolminkertaistamista.


title: Uusiutuva energia Kiinassa

text: Uusiutuvan sähkön osuutta (ilman vesivoimaa) on tavoite nostaa 1%:sta (2010) 3 %:iin (2020). Yli 5 GW:n kapasiteetin energiatuottajilla on uusiutuvan energian tuotantovelvoite (ilman vesivoimaa) 3 % (2010) ja 8 % (2020). Investoinnit uusiutuvaan energiaan olivat $12 miljardia 2007 ja $7 ($6) 2005 (2004). Kiinan sähkökapasiteetti oli 510 GW (2005). Osa kiinalaisista elää sähköverkon ulottumattomissa.


title: Uusiutuva energia Kiinassa

text: Aurinkolämmityksessä on aurinkokerääjä lämmön talteenottoon, neste lämmön siirtämiseen käyttökohteeseen ja varaaja lämmön käyttöä varten myöhemmin. Aurinkolämpöä käytetään kotitalousveden lämmitykseen, huoneistojen lämmittämiseen ja jäähdyttämiseen ja uima-altaiden veden lämmitykseen. Kiinassa on 64,5 % maailman aurinkolämmityksestä (2006). Siitä saatiin 68 GWth pinta-alalla 97 milj. m (2006). Määrä kasvoi 35 % 14 GWth pinta-alalla 20 milj. m (2006). Kiinan aurinkolämmityksestä 95 % tuottaa vain lämmintä vettä. Itävallassa, Saksassa ja Ruotsissa yli 50 % järjestelmistä lämmittävät myös huonetilaa. Kiinan aurinkokeräinten hinta-arvio on 210 $/m ja Euroopan 800 $/m. Kiinan aurinkokerääjien tavoite on 150 milj. m (2010) ja 300 milj. m (2020). Tekniikka on IEA:n mukaan taloudellisesti kannattavaa.


title: Uusiutuva energia Kiinassa

text: Vuonna 2007 (2006) maailman aurinkokennojen (PV) tuotantokapasiteetti oli 3 800 MW (2 500 MW). Kiinan aurinkokennojen tuotanto oli 370 MW (2006), josta Kiinaan asennettiin 200 MW. Kiinan PV tuotanto on kasvanut nopeasti. Suurin osa siitä menee vientiin. Solar Millennium (Saksa) kehittää kiinalaisyritysten kanssa 200 MW:nkeskittävää aurinkovoimalaa Mongoliaan (2012). Kiinan tavoite on 1 000 MW keskittävää aurinkovoimaa (2020).


title: Uusiutuva energia Kiinassa

text: Biomassalla tuotettiin 2 GW (2005). Tavoite on 30 GW (2020).


title: Uusiutuva energia Kiinassa

text: Kiina on kolmas maailman bioetanolin tuotannossa. Kiinassa on 17 (12) miljoonaa biokaasun käyttäjää 2005 (2004). Bioplttoaineita tuotettiin miljardi litraa (2006). Yhdeksässä provinssissa on E10 velvoite. Kiinan biopolttoaineiden tavoite on 13 mrd litraa etanolia ja 2,3 mrd litraa biodieseliä (2020).


title: Uusiutuva energia Kiinassa

text: Kiinan tuulivoimakapasiteetti on 6050 MW (2007) ja 2605 MW (2006). Kapasiteetissa Kiina on viides Saksan, USA:n, Espanjan ja Intian jälkeen (2007). Kiinan tuulivoimapotentiaali on maalla 250 GW ja merellä 750 GW. Ensimmäinen kiinalainen tuulipuisto perustettiin vuonna 1986. Suurin osa tuulivoimaprojekteista on köyhillä syrjäisillä seuduilla, jossa ne hyödyttävät paikallista taloutta. Kiinan tavoite on 5 GW (2010) ja 30 GW tuulivoimaa (2020). 30 GW on vain pieni osa arvioidusta 1000 GW:n sähkönkulutuksesta vuonna 2020. Kiinan odotetaan ylittävän tavoitteensa 24 GW:lla (2020).


title: Uusiutuva energia Kiinassa

text:
Kiinan tuulivoimayhdistys ennustaa Kiinaan 22 GW tuulivoimaa vuonna 2010. BTM Consult ennustaa Kiinaan 37,3 GW tuulivoimaa vuoden 2012 lopussa. Alueittain tuulivoimaa oli eniten vuonna 2007 sisä Mongoliassa (1563 MW).
Ulkomaiset yritykset Vestas, Gamesa, Suzlon, Acciona ja GE Energy perustivat Kiinaan tuulivoiman tuotantotehtaan 2005. Vuonna 2005 perustettiin kaksi uutta kiinalaista turbiinien valmistajaa: Harbin Electric Machinery ja Dongfang Steam Turbine Works. Yhteensä neljä kiinalaista valmistajaa vastasi 29 %:sta Kiinan uusista asennuksista (2005).


title: Uusiutuva energia Kiinassa

text: Kiina on johtava pienessä vesivoimassa maailmassa ja suuressa vesivoimassa toinen USA:n jälkeen (2005). Suurta vesivoimaa oli 80 GW (2005) ja pientä vesivoimaa 38,5 GW (2005). Kiina lisäsi 7 GW vesivoimaa 2005. Uuteen vesivoimaan investoitiin $10 miljardia (2005). Rakennettu vesivoima 120 GW (2005) on 25 % kapasiteetista. Vesivoiman tavoite on 300 GW (2020).


title: Uusiutuva energia Kiinassa

text: Kiinan joissa on 28 000 patoa, eniten maailmassa. Kiina aikoo kaksinkertaistaa energiakapasiteetin 2020 mennessä. UNESCO:n maailmanperintökohteeksi listatulle Kolmen joen alueelle on suunniteltu kymmeniä patoja. Osa hankkeista on nyt keskeytetty. Patohankkeiden takana on yleensä yksi viidestä valtion voimayhtiöstä.


title: Uusiutuva energia Kiinassa

text: Kiina on rakentanut Mekong-jokeen 5 patoa ja suunnitelmissa on 3 lisää. Arvostelijoiden mukaan padot vaikeuttavat veden kulkua, vaikuttavat veden laatuun, aiheuttavat eroosiota, vähentää kaloja ja vaikeuttaa maanviljelyä vesitason vaihteluilla. Professori Yu Xiaogang Yunanista (Green Watershed –järjestö) on julkaissut kriittisiä patoraportteja. Jokialueella elää 60 miljoonaa ihmistä. Yunnanissa avattiin uusi pato vuonna 2008 (Jinghong), josta vesi tulvii kahdelle luonnonsuojelualueelle. Kalastajien mukaan kalasaaliit ovat puolittuneet.


title: Uusiutuva energia Kiinassa

text: Suomi on suurin patohankkeiden rahoittaja Mekongilla. Suomi lupasi 1 mrd. € vuonna 2007. Toistaiseksi ainoa toinen rahoittaja on Japani. Suomen rahoitusta arvostelevat alueelliset ja kansalliset järjestöt, joiden mielestä patoaminen pitäisi lopettaa.


title: Uusiutuva energia Kiinassa

text:
Suuria valmiita vesivoimaloita:
Suurimmat rakenteilla olevat vesivoimalat ovat :
Kiinasta on nopeasti tullut ahkerin patojen rahoittaja maailmassa. Kiinalaisia projekteja on monissa maissa: Aasiassa, Lähi-idässä, Afrikassa, ja Väli-Amerikassa. Kiinassa toimii puolet maailman suurista vesivoimaloista. International Rivers-järjestön mukaan Kiinalla on 195 patohanketta maailmassa. Maailmanpankki, joka on tähän mennessä maailman suurin padonrakentaja, osallistui 500 padon rakentamiseen 50 vuoden aikana. Koska hankkeet ovat kiistanalaisia, länsimaiset rahoittajat ovat vetäytyneet monista patohankkeista. Projekteihin sisältyy Merowen jättipato Sudanissa, 16 voimalaa Myanmarissa ja hankkeita Uzbekistanissa. Ulkomaisia patohankkeita tekee etenkin valtionyhtiö Sinohydro, jolla on 23 tytäryhtiötä. Rahoittaja on valtion China EXIM –pankki.


title: REC

text: REC voi tarkoittaa seuraavia:


title: Nattari

text: Nattari on osa-alue Kangasalla. Nattarin alueen rakennuskanta koostuu lähinnä kerrostaloista. Nattarissa asuu runsaasti lapsiperheitä. Nattaria sivuaa etelässä Tampereelta tuleva Kangasalantie, joka oli 1980-luvun lopulle saakka osa valtatie 12:a; nykyisessä tienumeroinnissa se on seututie 339.


title: Nattari

text: Nattari on ympärysmitaltaan suurin piirtein 7 kilometriä. Nattaria rajaa ja ympäröi Tampereen raja, Vehmainen, Kiveliö, Holvasti ja Lemponen. Nattari on lähellä Kaukajärveä ja Liuttua.


title: Nattari

text: Alueen palveluja ovat muun muassa kirjasto, terveysasema, päivittäistavarakauppa ja pankki.


title: Hedelmäsuola

text: Hedelmäsuola on luontaistuote, joka auttaa muun muassa närästyksen poistossa. Sen teho perustuu antasidivaikutukseen, eli se vähentää mahan happamuutta yksinkertaisesti neutraloimalla ja sitomalla happoa. Suomessa tunnettuja hedelmäsuolavalmisteita ovat muun muassa Samarin ja Collett.


title: Hedelmäsuola

text: Tärkeimmät aineet ovat natriumbikarbonaatti, sitruunahappo, natriumkarbonaatti.


title: Renault Sport Spider

text: Renault Spider on urheiluauto, jossa on takaveto ja Renault'n moottori kuljettajan selän takana. Auton idea syntyi kun Renault halusi kasvattaa urheilullista imagoaan. Auto esiteltiin konseptina Geneven autonäyttelyssä vuonna 1995 ja se tuli myyntiin saman vuoden lopulla. Autoa valmistettiin vain puolentoista vuoden ajan, josta johtuen se on hyvin harvinainen ja kallis myös käytettynä.


title: Renault Sport Spider

text: Auton kori on alumiinia joten se on kevyt ja kestävä, vaihdelaatikko ja moottori ovat yksi yhtenäinen yksikkö joka on sijoitettu poikittain konehuoneeseen.


title: Renault Sport Spider

text: Kone on Clio Williamsista tuttu 2,0-litrainen ja 150-hevosvoimainen rivinelonen.


title: Ford Thunderbird (1958)

text: Ford Thunderbird -henkilöautomallin toinen, nelipaikkainen sukupolvi syntyi, kun alkuperäisen Thunderbirdin myyntimäärän katsottiin olevan edelleen liian pieni kaksipaikkaisuuden takia. Nelipaikkainen auto suunniteltiin itsekantavalla korirakenteella, jotta saatiin mahdollisimman suuret sisätilat ulkomitoiltaan pieneen autoon. Autot rakennettiin uudessa Lincoln-merkille suunnitellussa tehtaassa Michiganin Wixomissa, koska myös uudet Lincoln-mallit hyödynsivät uutta itsekantavaa korirakennetta. Thunderbirdia valmistettiin ensimmäisenä mallivuonna 37 892 kappaletta, joka oli puolet enemmän kuin edellisen version vuotuinen tuotantomäärä, vaikka uuden version ensimmäinen tuotantovuosi oli vain yhdeksän kuukauden mittainen.


title: Ford Thunderbird (1958)

text: Auto on muotoilultaan hyvin erikoinen ja särmikäs ja sen lempinimi englanninkielisissä maissa onkin "Squarebird" eli vapaasti suomentaen särmälintu. Se on noin 230 millimetriä matalampi kuin saman aikakauden muut amerikkalaiset henkilöautot, ja maavaraakin on vain 147 millimetriä. Auton kardaaniakseli jouduttiin matalan maavaran takia sijoittamaan melko ylös, ja kardaanitunneli näkyy auton sisällä suurena, koko auton mittaisena keskikonsolina. Se on yksi tämän mallin tunnetuista muotoilupiirteistä.


title: Ford Thunderbird (1958)

text: Vakiovaihteistona vuoden 1958 Thunderbirdissä oli kolmivaihteinen manuaali, mutta lisävarusteena saatavissa olivat myös ylivaihteella varustettu versio sekä "Cruise-O-Matic", kolmiportainen kaksialueinen automaattivaihteisto, joka oli auton ostajien keskuudessa ylivoimaisesti suosituin valinta.


title: Ford Thunderbird (1958)

text: Edessä on erillisjousitus kierrejousin ja epätavallisen pitkin A-varsin. Takana on jäykkä akseli kierrejousin tuettuna. Jarruina edessä ja takana on rumpujarrut.


title: Ford Thunderbird (1958)

text: Vuonna 1959 keulan, perän ja sivujen koristelua muutettiin, saataville tuli myös nahkasisustus. Takajousitusta uudistettiin ja kierrejousien tilalle tuli lehtijouset, uudeksi moottorivaihtoehdoksi tuli seitsemän litran V8, joka kuului Lincolnin moottorivalikoimiin. Samalla myyntiluvut taas lähes kaksinkertaistuivat, ja autoa valmistettiin jopa 67 456 kappaletta, joista 10 261 kappaletta avomallia.


title: Ford Thunderbird (1958)

text: Vuonna 1960 tehtiin jälleen myyntiennätys: 92 842 myytyä Thunderbirdiä, joista 11 860 avomallia. Tähän vuosimalliin oli tarjolla kattoluukku, joka tunnettiin nimellä "Golde Top".


title: Ford Thunderbird (1955)

text: Ensimmäisen sukupolven Ford Thunderbirdiä valmistettiin vuosina 1955–1957. Nämä ensimmäisten tuotantovuosien Thunderbirdit olivat kaksipaikkaisia, ja vasta vuonna 1958 esitelty toinen sukupolvi kasvoi nelipaikkaiseksi.


title: Ford Thunderbird (1955)

text: Fordin autosuunnittelijat olivat vuosia harkinneet kaksipaikkaista automallia mallistoonsa, mutta ajatusta ei ollut toteutettu urheiluautojen vähäisen kysynnän vuoksi. Vuonna 1953 Fordin pahin kilpailija General Motors avasi kaksipaikkaisten autojen markkinat tuomalla myyntiin Chevrolet Corvetten. Fordin vastaus oli vuotta myöhemmin esitelty Thunderbird, joka nimettiin Pohjois-Amerikan lounaisrannikon intiaanien vaurauden ja sateen jumalan mukaan. Thunderbird ei ollut teknisesti yhtä edistyksellinen kuin lasikuitukorinen Corvette, mutta se oli helposti räätälöitävissä lukuisten lisävarusteiden ansiosta. Muotoilu oli haluttu pitää yksinkertaisena ja konstailemattomana. Thunderbird sai hyvän vastaanoton, ja autoa myytiin 24 kappaletta yhtä myytyä Corvettea kohden.


title: Ford Thunderbird (1955)

text: Thunderbirdissä oli edessä erilliset kierrejouset, takana puolestaan oli lehtijousitus. Moottori oli 4,8-litrainen OHV V8, jossa oli tehoa 193 hevosvoimaa. Voimansiirtona oli kolmivaihteinen manuaalivaihteisto, jonka sai halutessaan myös ylivaihteella varustettuna. Lisävarusteena sai kolmiportaisen "Ford-O-Matic"-automaattivaihteiston.


title: Ford Thunderbird (1955)

text: Vakiona Thunderbirdissä oli irrotettava lasikuitukatto, mutta optiona oli tilattavissa myös kangaskatto. Lisävarustelistalta oli valittavissa muun muassa ohjaustehostin, sähköikkunat, radio, sähkösäätöiset istuimet, jarrutehostin ja sähkötoiminen katto.


title: Ford Thunderbird (1955)

text: Vuonna 1956 Thunderbirdiä uudistettiin kevyesti. Tavaratilan kokoa kasvatattiin siirtämällä varapyörä erilliseen takaluukun kanteen asennettuun koteloon. Ohjaamon ilmanvaihdon parantamiseksi etupyörien taakse tuli tuuletusaukot. Maksuttomana lisävarusteena sai nyt myös pienen pyöreän ikkunan lasikuitukattoon. Suurempi 5,1-litrainen V8-moottori tuli tarjolle pienemmän rinnalle.


title: Ford Thunderbird (1955)

text: Seuraavat uudistukset tulivat vuonna 1957. Etupuskuri ja -säleikkö muotoiltiin uudelleen ja pyrstöevien kokoa suurennettiin. Takavalot olivat uudet ja aiempaa suuremmat. Varapyörä siirtyi takaisin tavaratilaan, jota oli muutettu siten, että varapyörä mahtuisi sinne paremmin. 5,1 litran moottorista valmistettiin myös McCulloch-ahtimilla varustettuja 300- ja 340-hevosvoimaisia versioita.


title: Ford Thunderbird (1961)

text: Ford Thunderbird mk3 eli uusi luodin muotoinen Thunderbird tuli myyntiin vuonna 1961, autoa myytiin hyvin paljon, ensimmäisenä vuonna jopa 73 051 kappaletta joista 10 516 avomallia. Auto pääsi julkisuuteen mm. Indy 500 kilpailun turva-autona, sekä presidentti John F. Kennedyn paraatissa.


title: Ford Thunderbird (1961)

text: Vuonna 1962 esiteltiin Thunderbird Sports Roadster, jossa on tonneau tyylinen peite takapenkkien päälle, joka tekee autosta kaksipaikkaisen. Autossa on myös Kelsey-Hayesin pinnavanteet ja erikoisvarustelu. Auton kallis hinta ja epäkäytännöllisyys vähensivät myyntilukuja, mutta mm. Elvis Presley omisti tällaisen auton. Vuoden tuotanto oli 78 011 kappaletta, joista 9 884 avomallia. Samana vuonna tuli myös landau -malli, jossa on vinyylikatto ja S-palkit takapilareissa. Tämä malli on ensimmäinen vinyylikattoinen malli, josta alkoi 20-vuotinen vinyylikattoisten thunderbirdien kausi.


title: Ford Thunderbird (1961)

text: Vuonna 1963 myyntiluku väheni 63 313 myytyyn autoon ja myyntiin tuli rajoitettu erä Principality of Monaco mallia, jossa on erityinen kilpi jossa on omistajan nimi sekä auton sarjanumero, tätä mallia valmistettiin vain 2000 kappaletta. Kaikissa erikoismalleissa on erikoinen valkoinen nahkasisustus sekä roosan värinen Landau tyylinen vinyylikatto. Samana vuonna valmistettiin vain 5 913 avoautoa ja 455 Sports Roadsteria, joten mallin suosio alkoi hiipua.


title: Ford Thunderbird (1964)

text: Ford Thunderbird mk4 oli edeltäjäänsä perinteisemmin muotoiltu ja auton sporttisesta imagosta oli tullut ainoastaan imago, nimittäin perusmoottorilla varustetulla T-birdillä kestää kiihtyä 0-100 km/h 11 sekuntia auton suuresta massasta johtuen. Ensimmäisen vuoden myynti oli erinomainen, 92 465 myytyä autoa.


title: Ford Thunderbird (1964)

text: Lisävarusteita olivat tonneau-katto ja pinnavanteet, jotka sisältyivät edellisessä mallissa Sports Roadster -pakettiin.


title: Ford Thunderbird (1964)

text: Autossa on hyvin löysä jousitus, mutta saatavana on lisävarusteena jäykempi sporttijousitus. Vaikka Buick Rivieraa ja Pontiac Grand Prixiä pidettiin ajettavuudeltaan parempina, Thunderbird johti edelleen tämän luokan markkinoita.


title: Ford Thunderbird (1964)

text: Vuonna 1965 vakiovarusteeksi tuli levyjarrut joka renkaaseen ja sekventiaalivilkut jotka vilkuttavat takavalojen osia yksi kerrallaan keskeltä reunaanpäin. Myynti putosi kilpailista (johon vaikutti myös Fordin oma Ford Mustang) johtuen 74 972 kappaleeseen.


title: Ford Thunderbird (1964)

text: Vuonna 1966 lisävarusteeksi tuli isompi 7.0 -litran V8 -moottori sekä uusi Town Hardtop -malli. Landau mallin korvasi uusi Town Landau, jossa on yhdistetty Town Hardtopia ja Landauta. Mallia myytiin 69 176 kappaletta.


title: Ford Thunderbird (1967)

text: Ford Thunderbird mk5 muutti koko Thunderbird -malliston suunnan, vuonna 1964 esitelti Ford Mustang kilpaili liikaa Thunderbirdin kanssa, joten Thunderbirdistä oli tehtävä kalliimpi ja ylellisempi malli ja Mustang jätettiin alempaan segmenttiin halvaksi urheiluautoksi. Malli onkin lähempänä Lincoln malleja ja aiemmasta itsekantavasta korirakenteesta luovuttiin ja auto rakennettiin perinteisemmälle erillisrunko rakenteelle. Rungon ja korin välissä on kumityynyt tärinöiden ja metelin ehkäisemiseksi. Samalla avomalli poistettiin mallistosta huonosti myyvänä mallina ja autosta tuli neliovinen, takaovet ovat edestäpäin aukeavat "kaappariovet" kuten vuoden 1960 Lincoln Continentalissa.


title: Ford Thunderbird (1967)

text: Vuoden 1968 Lincoln Continental Mark III perustui Thunderbirdin koriin, kuten tästä eteenpäin 90-luvulle asti. Myös Mercury Cougareissa käytettiin samoja osia.


title: Ford Thunderbird (1972)

text: Ford Thunderbird mk6 oli suurin koskaan valmistettu Thunderbird-malli. Auton massa on 2 250 kg. Suuren moottorin takia myös polttoaineenkulutus oli suurta. Vuoden 1973 öljykriisi vaikeutti autojen myyntiä, joten mallia jouduttiin pienentämään seuraavaa sukupolvea varten ja kuudennen sukupolven T-bird jäi viimeiseksi suureksi.


title: Captain Hollywood Project

text: Captain Hollywood Project (myöhemmin Captain Hollywood) on vuonna 1991 perustettu saksalainen elektronista musiikkia esittävä yhtye. Yhtyeen tunnettuja kappaleita ovat muun muassa ""Flying High"", ""Only With You"" ja ""Find Another Way"".


title: Captain Hollywood Project

text: Yhtyeen jäsenet ovat Tony Dawson-Harrison, Thorsten Adler, Michael Eisele ja Thomas Keil.


title: Notre-Dame de Montréal

text: Notre-Dame de Montréal tai Montrealin Notre-Damen basilika on suuri roomalais-katolinen basilika Montréalin vanhassakaupungissa, Kanadan Québecissä.


title: Notre-Dame de Montréal

text: Uusgoottilaista arkkitehtuuria edustavan basilikan rakennustyöt aloitettiin vuonna 1824 ja kirkkorakennus valmistui rakenteellisesti vuonna 1829. Kirkkoa pidetään Montrealin kirkollisena helmenä. Sen suunnittelusta vastasi irlantilais-yhdysvaltalainen protestantti James O'Donnell ja sisustuksen koristelusta ja vivahteikkaista ornamenteista vastasi Victor Bourgeau. Hieman ennen kuolemaansa vuonna 1830 O'Donnell kääntyi katoliseksi, ja täten hänet voitiin haudata suunnittelemaan basilikaansa. O'Donnell on ainoa kirkon kryptaan haudattu henkilö.


title: Notre-Dame de Montréal

text: Rakennuksen koristelujen ja kellotornien valmistuttua vuonna 1843 basilika oli Pohjois-Amerikan suurin kirkkorakennus. Sinne mahtuu 8 000–10 000 rukoilijaa; se on yhä mantereensa suurimpia kirkkoja.


title: Notre-Dame de Montréal

text: Kirkon koristeluja jatkettiin vuodesta 1872 lähes kymmenen vuoden ajan montrealaisen arkkitehti Victor Bourgeaun johdolla. Hän käytti sisustukseen värityksen ja koristelun aiheiden pohjana Pariisin Sainte-Chapellen sisustusta. 1880-luvulla kirkkoon rakennettiin 14 metriä korkea, taiteilija Louis-Philippe Hébertin veistämä etuseinämä (pulpit) ja kirkkoon asennettiin ikoneita ja veistoksia sekä vaihdettiin kaikki penkit.


title: Notre-Dame de Montréal

text: Vuosina 1889–1891 uusi kappeli, Notre-Dame du Sacré-Cœur, rakennettiin pääkirkon kylkeen pienempiä tilaisuuksia kuten vihkimisiä ja hautajaisia varten. Kappeli vaurioitui palossa 1978, mutta kunnostettiin 1980.


title: Notre-Dame de Montréal

text: Basilikan akustiikan ja poikkeuksellisen hyvien urkujen johdosta siellä järjestetään lukuisia konsertteja ja monet kuuluisat orkesterit ovat esiintyneet siellä. Vuodesta 2004 lähtien kirkko on ollut kansainvälisen urkufestivaalin tapahtumapaikkana.


title: Notre-Dame de Montréal

text: Montrealin Notre-Damen basilikaa pidetään yhtenä Montrealin merkittävimmistä nähtävyyksistä. Montrealin 375 juhlavuonna (2017) kirkkoon lahjoitettiin ja asennettiin näyttävä valoshow.


title: Volkswagen New Beetle

text: Volkswagen New Beetle on Volkswagenin valmistama, alkuperäisen Kuplan muotoiluun perustuva retroauto. Se pohjautuu tekniikaltaan neljännen sukupolven Golfiin ja sitä valmistetaan Meksikon Pueblassa.


title: Volkswagen New Beetle

text: Vuonna 1994 Volkswagen esitteli Detroitin autonäyttelyssä Concept Onen, eli modernin Kuplan konseptiversion. Se sai hyvän vastaanoton ja New Beetlen tuotantoversio esiteltiin samassa näyttelyssä vuoden 1998 alussa. Auton valmistus aloitettiin vuoden 1997 lopulla, jolloin ehdittiin valmistaa yhteensä 415 autoa. Vuonna 2010 valmistetaan vain Suomeen 60 kappaleen erikoiserä New Beetle Cabriolet autoja.


title: Volkswagen New Beetle

text: Vuonna 1999 esiteltiin myös turboahdettu malli. Vuonna 2001 moottorivalikoima uusittiin perusteellisemmin. Lokakuussa 2002 esiteltiin kovakattoisen rinnalle myös Cabrio. Detroitissa vuonna 2005 esiteltiin myös New Beetleen perustuva New Beetle Ragster -konseptiauto. Toukokuussa 2005 tehtiin pieni facelift. Myös moottorivalikoimaan tuli muutoksia.


title: Volkswagen New Beetle

text: Pohjois-Amerikassa auto esiteltiin Detroitin autonäyttelyssä tammikuussa 1998. Autosta tuli heti suosittu ja yhdeksän vuotta myöhemmin (vuonna 2007) Volkswagen of America ilmoitti, että 500 000 myydyn auton raja on rikkoutunut.


title: Volkswagen New Beetle

text: Vuonna 2011 esiteltiin uusi sukupolvi, jonka erosi edeltäjästään sekä muotoilun että yhtä sukupolvea uudemman pohjalevyn osalta.


title: Volkswagen New Beetle

text: 3,2-litraisella V6-moottorilla varustettua mallia on valmistettu ainoastaan 250 kappaleen erä.


title: Volkswagen Golf IV

text: Volkswagen Golf IV (Typ 1J) on Volkswagenin Golf-mallin neljäs sukupolvi, jota valmistettiin vuosina 1997–2003, farmaria vuoteen 2006. Suomessa mallin toimitukset alkoivat vuoden 1998 puolella. Neljännen sukupolven Golfin sedan-korinen sisarmalli on nimeltään Bora, joka saapui syksyllä 1998. Golfia kehuttiin turvallisuudesta, laadukkaasta työstä ja hyvistä ajo-ominaisuuksista. Golf IV oli huomattavasti edeltäjäänsä vähävikaisempi auto ja sijoittui keskiarvon paremmalle puolelle vikatilastoissa. Alkuvuosien malleissa oli jonkin verran sähkövikoja ja ruostumisongelmia liiallisten säästötoimenpiteiden takia. Uudemmissa vuosimalleissa nämä ongelmat on kuitenkin saatu korjattua.


title: Volkswagen Golf IV

text: Neljännen sukupolven Golfin perusrakenne on sama kuin hieman aiemmin esitellyissä Audi A3:ssa ja Škoda Octaviassa. Ulkonäölliset muutokset olivat pieniä, lähinnä pyöreyttä oli tullut lisää. Pituus oli kasvanut 13 senttimetriä ja akseliväli neljä senttimetriä. Golfin akseliväli (2 510 mm) oli kuitenkin luokkansa lyhimpiä, mikä näkyi takaistuimen jalkatiloissa. Kori oli täyssinkitty ja rakenteissa käytettiin paljon laserhitsausta. Ulkonäköön verrattuna sisustus oli kokenut huomattavasti enemmän muutoksia. Materiaalit olivat korkealaatuisia ja ohjaamon persoonallinen yksityiskohta oli sininen mittarivalaistus.


title: Volkswagen Golf IV

text: Vuoden 1998 Euro NCAP -kolaritestistä Golf sai tulokseksi neljä tähteä viidestä.


title: Volkswagen Golf IV

text: Bensiinimoottoriksi oli aluksi saatavana 1,4-litrainen (75 hv) 16-venttiilinen, 1,6-litrainen (100 hv) sekä Audeissa ja Passatissa käytetty 20-venttiilinen 1,8-litrainen turboahdettuna (150 hv) tai vapaasti hengittävänä (125 hv). Suomen tuontiohjelmassa ei ollut 150-hevosvoimaista 2,3 litran V5-moottoria. Dieselvalikoimaan kuului kolme 1,9-litraista moottoria: vapaasti hengittävä SDI (68 hv) sekä turboahdetut TDI:t (90/110 hv).


title: Volkswagen Golf IV

text: Perusmalli Firstlinen varustus oli turvavarusteita lukuun ottamatta melko niukka. Vakiona oli kaksi turvatyynyä, ABS-jarrut, 14 tuuman teräsvanteet pölykapselein, kaksiosainen takaselkänoja, ohjaustehostin, kierroslukumittari, lämmitettävät etuistuimet, automaattiset ajovalot, ohjauspyörän korkeuden- ja etäisyyden säätö ja lämmitettävät sähköpeilit. Sivuturvatyynyt tulivat vakiovarusteiksi elokuussa 1998.Comfortlinessa oli veluuriverhoilu, sähköikkunat edessä, matkustajan istuimen korkeussäätö, keskuslukitus ja sisävalon viive.


title: Volkswagen Golf IV

text: Lievästi urheilullisen Trendlinen vakiovarustukseen kuului 15 tuuman teräsvanteet pölykapselein, urheiluistuimet ja tummennetut taka- ja sivuvilkut.


title: Volkswagen Golf IV

text: Ylellisimmässä Highline-mallissa oli Comfortlinen lisäksi 15 tuuman kevytmetallivanteet, sumuvalot, ilmastointi, korinväriset ovenkahvat ja kylkilistat sekä urheiluistuimet. Highlinen myynti Suomessa oli vähäistä.


title: Volkswagen Golf IV

text: Golf GTI:tä tuotiin Suomeen 150-hevosvoimaisella turbomoottorilla. Varusteina oli Trendlinen lisäksi 16 tuuman kevytmetallivanteet, Recaro-istuimet, nahkaverhoiltu ohjauspyörä, kojelaudan puujäljitelmäkoristeet, sumuvalot, tasauspyörästön lukko, madallettu alusta sekä aluksi myös takaistuinten pääntuet ja sähkötoiminen kattoluukku.


title: Volkswagen Golf IV

text: Nelivetoiset 4motion-mallit tulivat markkinoille syksyllä 1998. Lamellikytkimeen perustuva nelivetotekniikka oli sama kuin Audi A3:ssa. Moottoriksi sai V5:n, 2,8-litraisen V6:n (204 hv) ja molemmat TDI:t. V6-mallissa oli vakiona ESP.


title: Volkswagen Golf IV

text: Maaliskuussa 1999 esiteltiin farmarimalli Variant, joka oli edeltäjäänsä kuusi senttimetriä pidempi. 460-litrainen tavaratila oli luokan keskitasoa. Vakiovarusteina oli 15-tuumaiset pyörät ja kattokaiteet. Variantin osuus Suomen myynnistä oli jopa kaksi kolmasosaa.


title: Volkswagen Golf IV

text:
Syksyllä 1999 1,8-litrainen vaihtui 2,0-litraiseen (115 hv) ja 110-hevosvoimainen TDI 115-hevosvoimaiseen pumppusuutindieseliin. Keväällä 2000 1,6-litrainen vaihtui manuaalivaihteisissa malleissa taloudellisempaan 16-venttiiliseen (105 hv). Suomeen kyseinen moottori saatiin vasta saman vuoden syksyllä. Mallivuodelle 2001 uusittiin väri ja verhoiluvalikoimaa. Moottorivalikoimaan lisättiin 100- ja 150-hevosvoimaiset pumppusuutindieselit, joista vain pienitehoisempaa tuotiin Suomeen. V5-moottoriin tehtyjen parannusten myötä teho nousi 170 hevosvoimaan.Kesällä 2001 GTI tuli saataville myös 180-hevosvoimaisena. Toinen uutuus oli 130 hevosvoiman TDI. Saksan markkinoille tuli myös 1,6-litrainen FSI (110 hv).
Vuonna 2002 Volkswagen esitteli nelivetoisen Golf R32:n, jossa oli 250-hevosvoimainen 3,2-litrainen VR6-moottori. Alusta on 20 millimetriä normaalia matalampi, ja vakiovarusteluun sisältyi muun muassa 18 tuuman kevymetallivanteet ja urheiluistuimet. Vaihteistona oli kuusivaihteinen manuaali tai DSG-kaksoiskytkinvaihteisto. Mallia valmistettiin 5 000 kappaletta.


title: Volkswagen Golf IV

text: Huhtikuussa 2002 vakiovarustusta täydennettiin sähköikkunoilla edessä ja takana, takaistuinten pääntuilla, murtohälyttimellä, kauko-ohjatulla keskuslukituksella ja ajotietokoneella.


title: Volkswagen Golf IV

text: Golf V saapui Suomeen vuoden 2003 joulukuussa. Boran korvasi uusi Jetta syyskuussa 2005. Tarkoituksena oli lakkauttaa Variant IV:n valmistus Golf V:n tultua markkinoille ja korvata se kokonaan uusilla Touran- ja Golf Plus -malleilla. Automyyjät ja -journalistit asiakkaiden ohella esittivät näistä tehtaan kaavailuista voimakasta kritiikkiä. Volkswagenin oli pakko taipua asiassa ja ryhtyä kaikessa hiljaisuudessa kehittämään Variantille seuraajaa.


title: Volkswagen Golf IV

text: Alkuvuodesta 2005 tarjolle tuli erikoisvarusteltu Variant Pacific, jossa oli 16 tuuman kevytmetallivanteet, metalliväri, automaatti-ilmastointi, korinväriset kylkilistat ja ovenkahvat sekä nahkaverhoiltu ohjauspyörä. Saman vuoden joulukuussa tuli myös Atlantic, jonka erot olivat ainoastaan koristeellisia. Muilla markkinoilla kyseisiä malleja oli saanut jo aikaisemminkin. Variantin valmistus päättyi vuonna 2006.


title: Christ Church Cathedral (Montreal)

text: Christ Church Cathedral on anglikaaninen katedraali Montrealin kaupungissa, Kanadan Quebecissä. Katedraali on Montrealin anglikaanisen hiippakunnan pääkirkko.


title: Christ Church Cathedral (Montreal)

text: Katedraalin samanniminen edeltäjä sijaitsi eri paikassa, Montrealin vanhassa kaupungissa. Kun Montrealin anglikaaninen hiippakunta erotettiin omaksi hiippakunnakseen Quebecin hiippakunnasta, kirkosta tehtiin katedraali. Kirkko kuitenkin tuhoutui tulipalossa vuonna 1856. Nykyisen, englantilaista uusgotiikkaa edustavan katedraalin on suunnitellut arkkitehti Frank Willis. Katedraali valmistui vuonna 1859, ja se vihittiin käyttöön vuonna 1867.


title: Kobayashi Issa

text: Kobayashi Issa (, 1763–1827), myös Kobayashi Yataro, oli japanilainen runoilija. Hän on tunnettu erityisesti haikuistaan, mutta harjoitti myös haikai-runoutta. Elämänsä aikana Issa kirjoitti yli 20 000 runoa.


title: Kobayashi Issa

text: Issa syntyi maanviljelijän perheeseen "Kashiwabarassa", nykyisen Naganon prefektuurin alueella sijainneessa Shinanon provinssissa. Hän sai synnyinnimekseen "Kobayashi Nobuyki". Äitinsä kuoleman jälkeen Issa alkoi harjoittaa haiku-runoutta. Hän ei tullut toimeen uuden äitipuolensa kanssa. Issa muutti pois kotoaan kun hänet lähetettiin Edoon opiskelemaan 1777. Edossa Issan opettajina toimivat "Mizoguchi Sogan" ja "Norokuan Chikua". Issa runot alkoivat saavuttaa arvostusta ja lopulta "Seibi Natsume" ryhtyi hänen suosijakseen. Isänsä kuoltua ja Issan perittyä tämän omaisuuden Issa palasi kotikaupunkiinsa 1810-luvun alkupuolella. Hän eli elämänsä köyhänä ja myöhempinä vuosinaan hän menetti omaisuutensa tulipalossa. Issa oli naimisissa kolme kertaa. Hänen ensimmäinen vaimonsa ja lapsensa menehtyivät ja avioliitto toisen vaimon kanssa oli onneton ja lyhyt. Kolmannen avioliittonsa Issa solmi vuonna 1826.


title: Kobayashi Issa

text: Issan käytti runoissaan usein arkikieltä ja murretta. Hänen runoudessaan esiintyi usein teemana myötätunto heikompia kohtaan. Osa Issan runoistaan oli melankolisia kuvauksia hänen oman elämänsä vastoinkäymisistä.


title: Kobayashi Issa

text: Issan teoksessa "Oraga haru" (1819) julkaistu runo:


title: Pattadakal

text: Pattadakal () on kaupunki Intiassa, Karnatakan osavaltiossa. Se on kuuluisa ensimmäisistä "vesara"-tyylisistä hindutemppeleistä, jotka Chalukya-valtakunta rakensi 700-luvulla. Pattadakalista tekee ainutlaatuisen se, että siellä on käytetty samassa paikassa sekä eteläistä että pohjoista temppeliarkkitehtuuria.


title: Pattadakal

text: Pattadakalissa on yhdeksän hindutemppeliä ja yksi jainapyhäkkö sekä useampia pienempiä pyhättöä. Pattadakal valittiin UNESCOn maailmanperintöluetteloon vuonna 1987.


title: Pattadakal

text: Virupakshan temppeli on parhaiten tunnettu Pattadakalin temppeleistä. Sen rakennutti kuningatar Lokamahadevi juhliakseen miehensä Vikramaditya II:sen voittoa Pallavasta Kanchipuramissa. Temppeli muistuttaa huomattavasti Kanchipuramim Kailashnathan temppeliä, joka toimikin Virupakshan esikuvana. Rashtrakuta-dynastia käytti puolestaan Ellorassa Virupakshaa mallina. Temppelissä on huomattava määrä veistoksia. Mallikarjunan temppeli on pienempi varsio Virupakshasta ja sen rakennutti Vikramatidyan toinen kuningatar.


title: Pattadakal

text: Hieman muista temppeleistä erossa ovat jainalainen temppeli ja Papanathan temppeli.


title: AC Arles

text: AC Arles on ranskalainen jalkapalloseura, joka on perustettu vuonna 1913 kolmen seuran yhdistyessä. Taustalla olleet seurat olivat "La Pédale Joyeuse", "Arles Auto-vélo" ja "Arles Sports". Seura on kotoisin Arlesin kaupungista, jossa sen harjoituskeskus sijaitsee. Kotiottelunsa seura pelaa läheisessä Avignonin kaupungissa.


title: AC Arles

text: Kaudeksi 2010–2011 seura nousi ensimmäistä kertaa historiassaan pääsarjatasolle. Visiitti jäi kuitenkin lyhyeksi Arlesin voitettua vain kolme ottelua kauden aikana. Tuloksena oli liigan jumbosija ja pikainen paluu Ligue 2:een.


title: Chalukya

text: Chalukya ( oli valtakunta, joka hallitsi suurta osaa keskistä ja eteläistä Intiaa 500-luvulta 1100-luvulle. Tuona aikana chalukyat hallitsivat kolmen erillisen, mutta läheisen, dynastian voimin.


title: Chalukya

text: Varhaisin tiedetty dynastia tunnetaan heidän pääkaupunkinsa Badamin mukaan. Heidän valtakautensa alkoi 500-luvulla, kun Kadamba-valtakunta vaipui rappioon. Badami Chalukyan asema nousi hiljalleen, kunnes se saavutti suurimman mahtinsa kuningas Pulakesi II:sen aikana. Tämän kuoleman jälkeen vuonna 642 Itä-Chalukyasta tuli itsenäinen kuningaskunta itäisellä Dekkanilla. Itä-Chalukya hallitsi aluettaan 1000-luvulle asti. Deccanin länsiosissa chalukyat korvasi 700-luvun puolivälissä Rashtrakuta-dynastia. Chalukyaoiden jälkeläiset ottivat kuitenkin uudelleen vallan alueella 900-luvun lopulla. Länsi-Chalukya oli hallinnassa 1100-luvun loppuun saakka.


title: Chalukya

text: Chalukyan valta merkitsi merkkipaalua Etelä-Intian historiassa ja loistoaikaa Karnatakalle. Etelä-Intian poliittinen ilmapiiri vaihtui pienemmistä kuningaskunnista laajempiin valtakuntiin. Ensimmäistä kertaa historian aikana yksi valtakunta hallitsi alueita Kaveri- ja Narmada-jokien välillä. Chalukyan nousu tarkoitti myös tehokkaamman hallinnon syntyä, mertentakaisen kaupan ja talouden kehittymistä sekä "vesara"-arkkitehtuurin loistoa. Chalukyan aikana myös kannadan kieli nousi kukoistukseen kirjallisuudessa 800-luvulla.


title: Kalwaria Zebrzydowska

text: Kalwaria Zebrzydowska on kaupunki Etelä-Puolassa. Se on perustettu vuonna 1617. Kaupungin pinta-ala on 5,5 neliökilometriä ja asukasluku on noin 4 400 asukasta (1998).


title: Kalwaria Zebrzydowska

text: Kalwaria Zebrzydowskassa on Kristuksen kärsimystietä kuvaava kalvaario eli maisemapuisto, jossa on kirkkoja ja pieniä kappeleita. Puisto on ollut pyhiinvaelluskohde vuosisatojen ajan.


title: Kalwaria Zebrzydowska

text: Kaupungissa esitetään vuosittain Pääsiäisnäytelmä, jota saapuu seuraamaan lukuisia pyhiinvaeltajia. Toinen tärkeä kirkollinen pyhä on Neitsyt Marian taivaaseenottamisen muistopäivä elokuussa.


title: Kalwaria Zebrzydowska

text: Kaupunki on kuulunut Unescon maailmanperintöluetteloon vuodesta 1999 lähtien.


title: Le Livre noir du capitalisme

text: Le Livre noir du capitalisme ('Kapitalismin musta kirja', ei suom.) on vuonna 1998 ilmestynyt ranskalaisten tutkijoiden Gilles Perrault'n johdolla tekemä teos, joka käsittelee kapitalistisen politiikan ja talouden yhteydessä tehtyjä kansanmurhia ja muita ihmisoikeusrikoksia 1500-luvulta 1990-luvulle. Kirja on vastaveto Kommunismin mustalle kirjalle, joka käsittelee samanlaisia ilmiöitä kommunistisissa maissa lyhyemmällä aikavälillä. Kapitalismin mustassa kirjassa kapitalismin uhrimääräksi arvioidaan noin 147 miljoonaa. Teosta ei ole käännetty suomeksi.


title: Miehitys

text: Miehitys on toimenpide, jossa valtion armeija valloittaa toisen valtion alueen ja ottaa sen hallintaansa. Miehitys tehdään usein osana sodankäyntiä, toisinaan se myös aloittaa tai päättää sodan. Miehityksen ei kuitenkaan tarvitse tapahtua osana sodankäyntiä, vaan historia tuntee myös tapauksia, joissa valtio on miehittänyt toisen valtion alueita ilman sotaa (esimerkiksi Turkin vallattua osan Kyproksesta.)


title: Miehitys

text: Miehitystä on säännelty useilla kansainvälisillä sopimuksilla, mutta sopimuksia rikotaan käytännössä usein ja niiden soveltuvuus saatetaan kiistää. Tärkeimmät sopimukset ovat sodankäyntiä koskeva Haagin yleissopimus (1907) ja Geneven sopimus siviilien suojelemisesta sodan aikana (1949).


title: Miehitys

text: Miehitys on väliaikainen toimi, jonka aikana alueen asukkaat säilyttävät aiemman kansalaisuutensa ja oikeusasemansa. Miehittävällä valtiolla ei ole oikeutta liittää miehitettyä aluetta omaan alueeseensa ainakaan ennen rauhan solmimista. Miehittäjän on pyrittävä palauttamaan ja säilyttämään järjestys ja turvallisuus miehitetyllä alueella. Se voi korvata alueen hallintoviranomaiset miehitysviranomaisilla, mutta tuomioistuimet saavat jatkaa toimintaansa.


title: Miehitys

text: Miehityshallinto on miehittävän osapuolen miehitetylle alueelle muodostamaa hallintoa, jota miehittävä osapuoli hyödyntää alueen hallitsemisessa.


title: Miehitys

text: Miehitetyn alueen hallinto nimitetään aluksi sotilashallinnoksi, esimerkiksi Itä-Karjalan sotilashallinto.


title: Miehitys

text: Sotilashallinto on hallintoa, missä yleensä miehittävän valtion armeija ryhtyy hallitsemaan valloittamaansa aluetta vetäytyvän valtion aluehallinnon väistyttyä. Sotilashallinnossa päätöksenteko kuuluu aluetta miehittävien sotilasosastojen komentajalle, joka voi valtuuttaa toisen toimimaan hallintoasioissa puolestaan. Sotilashallintoa voi seurata rintaman edetessä miehittäjän siviilihallinto.


title: Miehitys

text: Syksyllä 1941 perustettiin suomalaisten joukkojen etenemisen johdosta Itä-Karjalan sotilashallinto. Myös monia Suomen Moskovan rauhassa Neuvostoliitolle luovuttamia, mutta kesällä 1941 takaisin vallattuja alueita jäi hallitsemaan ylipäällikön alaisuudessa päämajan sotilashallinto-osasto kesä-heinakuuhun 1944 siihen saakka, kun suomalaiset joukot olivat vetäytyneet.


title: Miehitys

text: Toisessa maailmansodassa liikkuvaa rintamaa lähellä oli Wehrmachtin sotilashallinto, mikä vähitellen luovutti joukkojen edetessä yhä syvemmälle Neuvostoliittoon hallintoa Alfred Rosenbergin johtaman itäministeriön alaisille valtakunnankuvernementeille, joista muodostui miehityssiviilihallinto.


title: Miehitys

text: Siviilihallinto tarkoittaa sotilashallinnon, joskus myös kirkkohallinnon vastakohtaa. Toisen määritelmän mukaan siviilihallintoon kuuluvat ne hallinnon alat, jotka eivät kuulu sotilashallintoon tai kirkolliseen hallintoon.


title: Miehitys

text: Sodankäynnissä siviilihallinto on miehityshallinto, joka perustetaan kun alueelle on ensin perustettu sotilashallinto ja sotajoukot ovat siirtyneet eteenpäin.


title: Miehitys

text: Esimerkiksi Puolan kenraalikuvernementti (1939-1945) oli tällaista hallintoa.


title: Olli-Pekka Ojansivu

text: Olli-Pekka "Lelu" Ojansivu (31. joulukuuta 1987) on suomalainen lentopalloilija. Hän pelannut urallaan kotimaansa lisäksi Kreikassa, Ranskassa, Turkissa, Venäjällä, Romaniassa ja Iranissa. Keväällä 2018 Ojansivu solmi 5-vuotisen sopimuksen SaVo Volleyhin.


title: Olli-Pekka Ojansivu

text: Ojansivu on valittu kertaalleen vuoden lentopalloilijaksi Suomessa (2015). Syksyllä 2014 kesken lentopallon MM-lopputurnauksen Ojansivu kertoi avoimesti syyllistyneensä mahdolliseen dopingrikkeeseen keväällä 2012 pelatessaan Venäjän Superliigassa. Tapauksesta ei koitunut jatkotoimenpiteitä.


title: Olli-Pekka Ojansivu

text: Ojansivu on kesällä 2015 lanseeratun ja nimeään kantavan Lelu4You-verkkomuotikaupan perustaja ja toimitusjohtaja.


title: Olli-Pekka Ojansivu

text: Lelu Ojansivu aloitti lentopallouransa syntymäkaupungissaan Vammalassa. Hän nousi nuorten maajoukkueeseen 14-vuotiaana. Peruskoulusta valmistuttuaan nuorukainen ei kuitenkaan lähtenyt Suomen Lentopalloliiton valmennuskeskuksen Kuortaneen urheilulukion alle opiskelemaan ja harjoittelemaan ikäluokkansa nuorten maajoukkueen kanssa. Ojansivu päätti jäädä Vammalaan, missä hän opiskeli ammattikoulussa hitsariksi. Samaan aikaan hänet nostettiin mukaan VaLePan liigamiehistöön: SM-liigassa hän debytoi jo 16-vuotiaana.


title: Olli-Pekka Ojansivu

text: Myöhemmin Ojansivu on kertonut, että häntä ei koulu nuorempana kiinnostanut.


title: Olli-Pekka Ojansivu

text: "Mä olin ilmoittanut jo hyvin nuorena, että musta tulee urheilun ammattilainen tai Jehovan todistaja. Mä luulin silloin, että Jehovan todistajat eivät tee työtä, mutta onneks musta tuli sitten urheilija", hän muisteli nuoruusvuosiaan Ylen haastattelussa huhtikuussa 2014.


title: Olli-Pekka Ojansivu

text:
"Ei minulla ole mitään Jehovan todistajia vastaan. Luulin, että he saavat kantaa asetta. Oletin heidän olevan järjestysmiehiä tai agentteja. Urheilu pelasti elämäni, ettei minusta tullut huligaania", Ojansivu kommentoi STT:n haastattelussa tammikuussa 2015.
Kotimaisessa lentopalloliigassa vammalalaiskasvatti pelasi uransa avauskaudet kotikaupungissaan Vammalassa. VaLePassa hän murtautui heti toisella kaudellaan lentopalloliigan tilastojen kärkisijoille: Ojansivu voitti SM-liigan ässäsyöttötilaston ylivoimaisesti ja pistepörssissä hän oli toinen. Valinta vuoden liigatulokkaaksi kaudella 2005-2006 tuskin tuli kenellekään yllätyksenä. Kaudella 2006-07 Ojansivu oli pistepörssin viides ja ässäsyöttötilaston toinen.


title: Olli-Pekka Ojansivu

text: Ojansivu jätti kotikaupunginsa Vammalan taakseen kauden 2006-2007 päätteeksi. Hän teki sopimuksen lentopalloliigan kärkiseuroihin kuuluneen Pielaveden Sammon kanssa. Ojansivun tulo Pielavedelle oli hienoinen yllätys, sillä Sammon riveissä menestyksekkäästi edellisvuodet pelannut Salvis Cielavs jatkoi edelleen seurassa. Cielavsin asema Sammon ykköshakkurina vaihtui Ojansivun tulon myötä, kun nuori hakkuri kasvoi pääiskijän rooliin alkukauden mittaan. Uran ensimmäinen kausi Pielavedellä toi Ojansivulle lopulta Suomen Cupin mestaruuden ja lentopalloliigan runkosarjan voiton. SM-finaalit Sampo hävisi Perungan Pojille otteluvoitoin 3-2. Seuraavalla kaudella hävitty hopeamitali kirkastui Suomen mestaruuden suomaan kultaiseen mitaliin.


title: Olli-Pekka Ojansivu

text: Kaudeksi 2009–2010 Ojansivu siirtyi ulkomaille Kreikan liigassa pelaavaan PAOK-seuraan. Ojansivu oli Kreikan liigan pistepörssin toinen ja ässäsyöttötilaston kolmas kaudella 2009-10. Kesällä 2010 hän siirtyi Ranskan liigassa pelaavaan Spacers de Toulouseen. Alkukausi sujui Ojansivulla mainiosti Toulousessa, ja hän paukutteli hyviä pistelukemia joukkueen hakkurina. Vuodenvaihteen tienoilla hakkurilla alkoivat selkäongelmat, jotka sysäsivät lopulta ajansivun pelikentiltä hiljalleen sivuun.


title: Olli-Pekka Ojansivu

text: Kaudeksi 2011-12 Ojansivu teki sopimuksen turkkilaisjoukkue Sivasin kanssa. Turkkilaisjoukkue Sivasin palkanmaksu ei toiminut kuitenkaan lähellekään sovitulla tavalla ja näin hyvään kuntoon selkävaivojensa jälkeen päässyt suomalainen irtisanoi sopimuksensa jo alkukaudesta. Myös Viron maajoukkuepassari Kert Toobal poistui samalla kotimaahansa. Pelillisistä asioista ei Ojansivun palkanmaksu voinut kiinni olla, sillä hakkuri pelasi liigapelit 18,5 pinnan keskiarvolla olleen joukkueen kantava voima.


title: Olli-Pekka Ojansivu

text: Ojansivu teki ottelukohtaisen sopimuksen Mestaruusliigajoukkue Isku-Volleyn kanssa, kun hän palasi Turkista Suomeen talvella 2011. Lopulta hän ei kuitenkaan pelannut joukkueen riveissä otteluakaan vaan harjoitteli joukkueen mukana pitäen virettään yllä. Ojansivu teki juuri ennen joulua sopimuksen Venäjän Superliigaan Pietarin Avtomobilistin kanssa. Hän oli näin historian neljäs pelaaja, joka esiintyi Venäjän Superliigassa. Ojansivu oli Venäjän Superliigan läntisen konferenssin eniten pisteitä (piseet/erä) tehnyt pelaaja kaudella 2011-12.


title: Olli-Pekka Ojansivu

text: Kaudella 2012-2013 hakkuri aloitti romanialaisessa Tomis Constantan joukkueessa, joka oli mukana Romanian liigan lisäksi myös Mestarien liigassa. Suomalaishakkuri purki sopimuksensa kuitenkin nopeasti marraskuun lopussa, koska seura ei ollut hoitanut sopimuksen ennakkorahoja Ojansivulle useista hänen huomautuksistaan huolimatta. Ojansivu ehti pelata lopulta neljä ottelua Mestarien liigassa.


title: Olli-Pekka Ojansivu

text: Tammikuussa 2013 Ojansivu allekirjoitti sopimuksen Kokkolan Tiikereiden kanssa palaten kotimaiseen liigaan. Paluu kotimaahan oli onnistunut. Ojansivu nautti lentopallosta ehkä enemmän kuin koskaan aiemmin. Hän sai pelata yhdessä hyvän kaverinsa Urpo Sivulan kanssa, ja Tiikereiden valmentajana oli tuttu Tommi Tiilikainen. Osittain Lelu Ojansivu sai myös vapauksia joukkueessa, mikä tuotti myös tulosta, sillä hänen otteensa olivat häikäiseviä Tiikeri-paidassa.


title: Olli-Pekka Ojansivu

text: Kausi päättyi huhtikuussa Tiikereiden Suomen mestaruuteen. Hakkuri sai runsaasti mediahuomiota osakseen loppukauden aikana värikkäällä esiintymisellään sekä kentällä että myös kenttien ulkopuolella: esimerkiksi Ilta-Sanomien toimittaja Jari Perkiö intoutui Tiikereiden mestaruuden ratkettua nimittämään Kokkolan "Lelulandiaksi". Kokkolan Tiikereiden kansanjuhlassa Ojansivu pyysi yleisöä vilkuttamaan, kun hän otti kuvan kameralla ja kertoi lähettävänsä terveisensä kuvan kautta Vammalaan ja Loimaalle. Juuri VaLePan ja Hurrikaanin Tiikerit kampesi mestaruutensa tieltä.


title: Olli-Pekka Ojansivu

text: Ojansivu teki jatkosopimuksen Tiikereiden kanssa myös kaudeksi 2013-14. Hän aloitti kautensa vahvasti, mutta olkapään loukkaantuminen vuodenvaihteen jälkeen vei häneltä useita pelejä ennen pudotuspelien alkamista. Siitä huolimatta Ojansivu voitti liigan ässäsyöttötilaston ylivoimaisesti 67 ässäsyötöllään ennen 37 ässäsyötön Olli Kunnaria. Ojansivulla oli myös korkein ottelukohtainen pistearvo kaudelta 19 ottelukohtaisella pistekeskiarvollaan. Kausi päättyi Tiikereissä voitettuun SM-hopeaan. Kauden aikana Tiikerit saavutti myös Cupin mestaruuden.


title: Olli-Pekka Ojansivu

text: Hakkuri allekirjoitti jatkosopimuksen Tiikereiden kanssa kesällä 2014. Kauden 2014-15 alussa Ojansivu paukutti yhdessä liigaottelussa peräti 12 ässäsyöttöä, mikä hakee vertaistaan koko Suomen pääsarjahistoriassa. Ojansivu voitti kaudella 2014-15 Tiikereissä SM-kultaa ja Suomen Cupin mestaruuden. Hän oli totutusti joukkueen tehokkain pistemies läpi kauden ja finaalisarjan tärkein pelaaja. Hänet valittiin kauden lentopalloilijaksi Suomessa 2014-15. Ojansivu valittiin myös Mestaruusliigan kauden miespelaajaksi liigan pelaajien omalla äänestyksellä.


title: Olli-Pekka Ojansivu

text: Ojansivun hyvät otteet syksyn 2015 EM-kisoissa saivat monet ulkomaalaisseurat kiinnostumaan suomalaishakkurista kesken kisojen ja niiden jälkeen. Ojansivu kertoi EM-kisojen aikana, että hän oli saanut yhteydenottoja Venäjän ja Iranin liigan seuroilta. Ojansivu kuitenkin totesi, että hänellä on voimassa oleva sopimus Tiikereiden kanssa, mikä sitoo häntä. EM-kisojen jälkeen Brasilian Superliigan seurajoukkue Taubate halusi solmia Ojansivun kanssa sopimuksen. Ojansivu olisi halunnut siirtoa, jonka ansiosta hänestä olisi tullut ensimmäinen suomalaispelaaja Brasilian pääsarjassa. Taubate ja Tiikerit neuvottelivat siirrosta, mutta Tiikereiden siirtokorvauspyyntö osoittautui liian suureksi Taubetelle, ja pesti kariutui. Ojansivun olisi myös itse pitänyt maksaa korvauksia Tiikereille siirtonsa vuoksi. Suomen lentopallomaajoukkueen päävalmentaja Tuomas Sammelvuo sanoi, että Ojansivun siirto olisi ollut yksi kaikkien aikojen suomalaissiirtoja.


title: Olli-Pekka Ojansivu

text: Ojansivun siirron kariutuminen oli lopulta onni heti perään todetun mykoplasman takia. Mykoplasma piti suomalaishakkurin liki koko kauden 2015-16 täysin sivussa peli ja - harjoituskentältä. Syksyn lehtihaastatteluissa Ojansivu kertoi pelanneensa EM-kisoissa sairaana. Syksyn lentopalloliigassa hän ei pelannut lopulta ainuttakaan täyttä ottelua. Myös harjoittelu jäi vähäiseksi: Ojansivun omien sanojen mukaan EM-kisojen ja tammikuisten olympiakarsintojen välisen treenimäärän kykenisi laskea kahden käden sormilla. Ojansivu kykeni pelaamaan ensimmäiset täysipainoiset ottelunsa vasta vuoden vaihteessa käydyissä Egypti-harjoitusotteluissa ja myöhemmin Berliinin olympiakarsintaturnauksessa tammikuussa 2016. Suomi ei voittanut karsinnoissa erääkään, ja myöhemmin keväällä 2016 Ojansivu kommentoi Iltasanomien haastattelussa, että Berliiniin olympiakarsintoihin lähtö ei ollut viisas ratkaisu.


title: Olli-Pekka Ojansivu

text: Kaiken kaikkiaan Ojansivu yritti lentopalloliigan runkosarjan aikana paluuta kentille mykoplasman jälkeen 4-5 kertaa. Jokaisella kerralla hänen oli pakko antaa periksi ja levätä. "Pahimpina hetkinä itkin koko matkan, kun ajoin salilta kotiin", hän myönsi lehtihaastattelussa kevään 2016 finaalipelien kynnyksellä. Näin ollen kausi oli äärettömän vaikea hakkurille. Tästä huolimatta kevään 2016 Suomen mestaruuteen päättyneessä finaalisarjassa Ojansivu oli riittävän hyvässä kunnossa ja kykeni tahdittamaan osaltaan Tiikerit Suomen mestariksi. Hän Tiikereiden kentän paras pistemies kahdessa finaaliottelussa kolmesta. Kevään 2016 kolmas finaaliottelu oli Ojansivun toistaiseksi viimeinen kokkolalaisseurassa. Myöhemmin Ojansivu kirjoitti blogissaan, että mykoplasma ja muut vaikeudet todella meinasivat päättää hänen uransa kesken kauden 2015-16. Samassa kirjoituksessa hän totesi, että Kokkolaan tulo ja kaupunki seuroineen on suurin syy, miksi hän yhä pelaa lentopalloa.


title: Olli-Pekka Ojansivu

text: Ilta-Sanomat uutisoi kesäkuussa 2016 Ojansivun tehneen jättisopimuksen iranilaiseen Shahrdari Urmiaan. Pelaajan omien sanojen mukaan Urmia tarjosi hänelle kaikkien aikojen rahakkainta sopimusta, mitä hänelle oli koskaan tarjottu. Sopimuksen arvo ylitti selvästi brasilialaisjoukkue Funvic Taubaten edellisvuoden kosiskelusumman, Ojansivu sanoi. Urmia on Iranin Superliigan kärkijoukkueita: se otti hopeaa 2015 sekä pronssia 2012, 2014 ja 2016.


title: Olli-Pekka Ojansivu

text: Iranin lentopalloliigassa Ojansivu otti paikkansa Urmian ykköshakkurina heti kauden alussa kulttuurishokista huolimatta. Suomalaishakkurin vahva syyskausi kuitenkin keskeytyi 16. marraskuuta pelattuun otteluun, jossa Ojansivu kykeni pelaamaan vain erän verran huimausoireiden vuoksi. Huimauksen aiheuttajaksi diagnosoitiin välikorvan tulehdus. Kyseisen ottelun jälkeen sitkeä virustauti piti hänet täysin poissa harjoitus- ja pelikentiltä. Ojansivu palasikin ennen vuodenvaihdetta Suomeen ja kotiinsa Kokkolaan tarkempiin tutkimuksiin taudin selättämiseksi. Sairastelu piti Ojansivun levossa lähes seitsemän viikkoa, ja hän kykeni aloittamaan harjoittelun vasta vuodenvaihtuessa Suomessa. Iraniin Ojansivu ei enää toivuttuaan palannut riitauduttuaan seuransa kanssa osittain maksamatta jääneistä syyskauden palkoista. Erimielisyydet johtivat sopimuksen purkuun tammi-helmikuun vaihteessa, minkä jälkeen Ojansivu allekirjoitti loppukauden kestäneen sopimuksen Venäjän Superliigan joukkue Kemerovoon ja siirtyi Suomen maajoukkuevalmentaja Tuomas Sammelvuon alaisuuteen. Runkosarjassa viidenneksi sijoittuneen Kemerovon kausi päättyi ennen kuuden joukkueen lopputurnausta, kun seura putosi pudotuspeleissä Gazprom-Ugra Surgutille.


title: Olli-Pekka Ojansivu

text: Kaudella 2017-2018 Ojansivu pelasi Afyon belediye yüntaşissa Turkin lentopalloliigassa. Hän solmi keväällä 2018 5-vuotisen sopimuksen Savo Volleyn kanssa.


title: Olli-Pekka Ojansivu

text: Ojansivu valittiin miesten maajoukkueryhmään ensimmäisen kerran kesällä vuonna 2007. Paikka lopulliseen joukkueeseen ei kuitenkaan 19-vuotialle Lelulle vielä auennut ja maaotteludebyytti sai odottaa. Vajaat puoli vuotta myöhemmin, marraskuun lopussa 2007, Ojansivu debytoi maajoukkueessa Pekingin olympiakisojen esikarsintaturnauksessa. Tästä lähtien Ojansivu on kuulunut maajoukkueen vakiomiehistöön. Aika ajoin kuitenkin loukkaantumiset ovat pitäneet hänet sivussa. Vastaavasti vuoden vuoden 2013 EM-kisajoukkueeseen Ojansivua ei valittu.


title: Olli-Pekka Ojansivu

text: Ojansivu oli pitkään kakkoshakkurin roolissa lentopallomaajoukkueessa. Häntä käytettiin enimmäkseen syöttövaihdoissa ja Mikko Oivanen ja sittemmin Urpo Sivula kantoivat pääiskijän roolin. Kuitenkin MM-kisoissa vuonna 2014 Ojansivu teki ehkä lopullisen läpimurtonsa maajoukkueen avauskokoonpanoon. Hän pelasi useita otteluita MM-kisoissa ja teki niissä suomalaispelaajista myös eniten pisteitä. Vastaavanlainen tahti jatkui myös syksyn 2015 EM-kisoissa. Ojansivu oli alkulohkopelien jälkeen koko kisoissa eniten ässäsyöttöjä tehnyt pelaaja ja neljänneksi paras pisteiden tekijä.


title: Olli-Pekka Ojansivu

text: A-maajoukkueuransa alkuaikoina Lelua oltiin istuttamassa myös yleispelaajan tontille, kun Mikko Oivasen paikka joukkueen ykköshakkurina näytti olevan sementoitu. Ojansivun siirto yleispelaajan pelirooliin olisi mahdollistanut Suomelle kahden kovakätisen laitahyökkääjän peluuttamisen samanaikaisesti. Tätä ei kuitenkaan koskaan tapahtunut vaan tilanne kääntyi päinvastaiseksi. Lentopallomaajoukkueen ykköshakkurin viittaa vuosina 2007-12 kantanut Mikko Oivanen ja myöhemmin ykköshakkuriksi noussut Urpo Sivula ovat vaihtaneet peliroolia hakkurista yleispelaajaksi joukkueessa. Samanaikaisesti Ojansivu on kantanut hakkurin roolin.


title: Olli-Pekka Ojansivu

text: Ojansivu kertoi Urheilusanomien laajassa henkilöhaastattelussa syyskuussa 2014 kesken lentopallon MM-kisojen, että hän oli saanut suonensisäistä nesteytystä kaudella 2011–12, kun hän pelasi Venäjän Superliigassa Pietarin Avtomobilistissa. Pudotuspelien aikana keväällä hakkurin palautumista haluttiin nopeuttaa kielletyksi tiedetyllä tavalla.


title: Olli-Pekka Ojansivu

text: "Tuli koettua sellainenkin, että joukkueen lääkäri viritti tippapullon hotellihuoneen lamppuun, ja siitä tuli letku käsivarteeni. Tuskin se ihan laillista oli", Ojansivu kertoi Urheilusanomille haastattelussa.